text: 1Tout moun dwe soumèt devan otorite k’ap gouvènen peyi a, paske nanpwen otorite ki pa soti nan men Bondye, epi tout otorite ki la, se Bondye ki mete yo. 2Se poutèt sa, moun k’ap kenbe tèt ak otorite yo, yo refize obeyi lòd Bondye tabli. Moun ki refize obeyi lòd la, y’ap rale yon jijman sou tèt pa yo. 3Tande byen: moun ki fè sa ki byen pa bezwen pè chèf k’ap gouvènen yo. Se moun ki fè sa ki mal ki pou pè yo. Eske ou ta vle pa pè chèf? Enben, fè sa ki byen; se lwanj ase wa resevwa nan men yo. 4Paske chèf yo se nan sèvis Bondye yo ye pou byen nou. Men, si w’ap fè sa ki mal, ou mèt tranble, paske se pa pou gremesi yo gen pouvwa peni moun. Lè sa a, se sèvis Bondye y’ap fè tou. Y’ap fè nou wè kòlè Bondye lè y’ap peni moun ki fè sa ki mal. 5Se poutèt sa, nou dwe soumèt devan tout otorite yo, pa sèlman paske nou vle chape anba kòlè Bondye, men tou pou konsyans nou pa repwoche nou anyen. 6Se poutèt sa tou, nou peye lajan kontribisyon yo, paske anplwaye leta yo se nan sèvis Bondye yo ye, se pou yo fè travay la byen. 7Peye tout moun sa ou dwe yo: peye enpo nan biwo kote pou ou peye enpo; peye taks nan biwo kote pou ou peye taks. Gen krentif pou moun ou dwe gen krentif. Gen respè pou moun ou dwe respekte. 8Pa fè dèt lakay pesonn. Sèl dèt nou dwe genyen, se pou nou yonn renmen lòt. Moun ki renmen frè parèy li, li fè tou sa lalwa mande. 9Se konsa, ou wè kòmandman sa yo: piga ou janm fè adiltè; piga ou janm touye moun; piga ou janm vòlò; piga ou janm pote lanvi sou sak pa pou ou; kòmandman sa yo ansanm ak tout lòt yo, gen yon sèl pawòl ki ranmase yo tout: se pou ou renmen frè parèy ou tankou ou renmen pwòp tèt pa ou. 10Moun ki gen renmen nan kè yo pa fè moun mal: se sak fè lè nou renmen, nou fè tou sa lalwa a mande nou fè. 11Se sa menm pou nou fè, paske nou konnen ki jan tan an ye deyò a. Li lè pou nou leve soti nan dòmi, lè a sonnen, paske koulye a, lè pou n’ fin delivre a pi pre nou pase lè nou te fèk mete konfyans lan. 12Nwit lan vanse fini, jou prèt pou kase. Ann sispann fè bagay yo fè nan fènwa. Ann pran zam nou pou nou ka goumen devan tout moun. 13Ann mennen bak nou jan nou dwe, tankou moun k’ap viv gwo lajounen. Pa fè eksè nan manje ni nan bwè. Pa lage tèt nou nan debòch ni nan vis. Pa chache moun kont, pa fè jalouzi. 14Se pou nou pran Jezikri Seyè a tankou yon zam mete sou nou. Pa kite ekzijans kò a pran pye sou nou pou fè nou fè tou sa li anvi fè.


c: text/html

text: 1Teofil monchè: Nan premye liv mwen an, mwen te rakonte tou sa Jezi te fè ak tout bagay li te moutre pèp la, depi nan konmans man, 2jouk jou li moute nan syèl la. Anvan l’ te moute a, li te pale ak moun li te chwazi pou sèvi apòt. Avèk pouvwa Sentespri sou li, li ba yo lòd sa pou yo fè. 3Apre lanmò li, li te parèt plizyè fwa devan yo. Li te ba yo divès prèv li te vivan ankò. Pandan karant jou, li fè yo wè l’, li pale yo sou peyi kote Bondye wa a. 4Yon jou yo t’ap manje ansanm, Jezi ba yo lòd sa a: Pa kite lavil Jerizalèm. Rete tann sa Papa a te pwomèt la, kado mwen t’ap pale nou an. 5Jan te batize nou nan dlo, men nan kèk jou ankò, nou pral resevwa batèm nan Sentespri a. 6Lè sa a, moun ki te reyini bò kot Jezi yo pran mande li: Mèt, èske se koulye a ou pral mete gouvènman pèp Izrayèl la sou pye l’ ankò? 7Jezi reponn yo: Nou pa bezwen konnen ki jou ni ki lè sa va fèt. Se Papa a ki fikse dat la li menm, pou kont li. 8Men, lè Sentespri a va desann sou nou, n’a resevwa yon pouvwa. Lè sa a, n’a sèvi m’ temwen nan Jerizalèm, nan tout peyi Jide ak nan tout peyi Samari, jouk nan dènye bout latè. 9Apre li fin di yo sa, li moute nan syèl. Antan yo t’ap gade li, yon nwaj vin bouche l’ devan je yo. 10Yo te gen je yo fikse nan syèl la kote Jezi t’ap moute a, lè dezòm, abiye tout an blan, parèt konsa bò kote yo. 11Dezòm yo di yo: Nou menm, moun Galile, poukisa nou rete la ap gade syèl la konsa? Jezi sa a ki fèk sot nan mitan nou an pou moute nan syèl la, li gen pou l’ tounen menm jan nou wè l’ moute nan syèl la. 12Apre sa, apòt yo desann mòn Oliv, yo tounen Jerizalèm. Mòn lan te toupre lavil la, distans yon kilomèt konsa. 13Lè yo rive Jerizalèm, yo moute nan chanm anwo kay kote yo konn ye a. Lè sa a te gen Pyè, Jan, Jak ak Andre, Filip ak Toma, Batèlmi ak Matye, Jak, pitit Alfe a, Simon, nonm patriyòt la, epi Jid, pitit Jak la. 14Yo tout mete tèt yo ansanm, yo t’ap lapriye san rete. Medam yo te la tou ansanm ak Mari, manman Jezi, ak frè l’ yo tou. 15Yon jou tout frè yo te sanble, te gen sanven (120) moun antou konsa. Piè kanpe nan mitan yo, li di: 16Frè m’ yo, sa Sentespri te anonse nan Liv yo, fòk sa te rive vre. Se konsa, nan bouch David, li te fè konnen davans ki jan Jida t’apral mennen moun ki te arete Jezi yo. 17Jida te yonn nan nou, li te gen sèvis pa l’ nan travay nou an. 18(Avèk lajan yon te ba l’ pou krim lan, Jida te achte yon moso tè. Se la li tonbe sou tèt, vant li pete, tout zantray li gaye sot deyò. 19Se bagay tout moun nan Jerizalèm konnen byen. Se pou sa nan lang yo, yo te rele tè a: Akeldama, ki vle di: jaden san an.) 20Men sa ki ekri nan Liv Sòm yo: Se pou kay li rete san moun. Se pou pesonn pa rete ladan li. Pi lwen ankò nou jwenn: Se pou yon lòt moun pran plas li nan travay la. 21Se poutèt sa, nou bezwen yon lòt moun ansanm ak nou pou sèvi temwen Seyè Jezi te leve soti vivan nan lanmò. Moun sa a, fòk se yonn nan moun ki te toujou la avèk nou tout tan Seyè Jezi t’ap mache avèk nou nan tout peyi a, 22depi lè Jan te batize l’ la jouk jou li te kite nou an pou l’ moute nan syèl la. 23Yo bay non de moun: Jozèf, yo te rele Basabas ki te gen yon ti non Jistis, epi Matyas. 24Apre sa, yo lapriyè konsa: Bondye, ou menm ki konnen kè tout moun, moutre nou kilès ou chwazi nan de moun sa yo, 25pou sèvi apòt nan plas Jida te kite pou li al kote ki te pou li a. 26Apre sa, yo tire osò: se Matyas ki soti. Se konsa yo mete l’ ansanm ak onz apòt yo.

robotstxt: allowed

filter: keep


text: 1Salomon fè fè tou yon lotèl kwiv kare kare, ki te mezire trant pye lajè sou trant pye longè ak kenz pye wotè. 2Li fè fè ankò yon gwo basen an kwiv tou won pou mete dlo. Basen lan te mezire kenz pye lajè ak sèt pye edmi wotè. Le ou mezire wonn li, li ba ou karannsenk pye. 3Sou tout wonn basen lan sou deyò, te gen de ranje pòtre ki sanble pòtre bèf. Yo te an kwiv, yon ti jan anba rebò a. Te gen dis pòtre pou chak pye edmi. Yo te fè yon sèl kò ak basen lan. Yo te koule yo ansanm. 4Basen lan te chita sou do douz towo fèt an kwiv. Fas yo bay sou deyò, fas twa bay sou solèy leve, fas twa bay sou bò nò, fas twa bay sou solèy kouche ak fas twa bay sou bò sid. Basen lan menm te chita sou dèyè yo ki te bay sou anndan. 5Rebò basen lan te gen twa pous epesè. Rebò a te tankou rebò yon tas. Li te fè yon ti vire sou deyò tankou yon flè ki louvri. Basen lan te ka kenbe kenzmil (15.000) galon dlo konsa. 6Li fè fè dis lòt basen an kwiv. Li mete senk sou bò dwat ak senk sou bò gòch. Se la yo te lave vyann bèt yo te gen pou boule nèt sou lotèl la. Prèt yo menm te sèvi ak dlo ki te nan gwo basen lan pou lave kò yo. 7Salomon fè fè dis gwo lanp sèt branch an lò, dapre jan pou yo te fè yo a. Li mete yo nan Tanp lan, senk sou bò gòch, senk sou bò dwat. 8Li fè fè dis tab pou mete nan Tanp lan tou, senk sou bò gòch, senk sou bò dwat. Li fè fè san bòl an lò. 9Li fè yo bati lakou anndan an pou prèt yo ak gwo lakou a ak tout pòtay li yo. Tout pòtay yo te kouvri ak kwiv. 10Li fè mete gwo basen lan menm sou bò dwat Tanp lan, nan kwen sidès la. 11Iram te fè plato pou sann dife, pèl ak kivèt. Se konsa li te fin fè tout travay Salomon te mande l’ fè pou Tanp Seyè a. 12Men sa li te fè: de gwo poto won yo, de blòk won yon ti jan pi gwo pou ale sou tèt poto yo, ak desen ti chenn mare yonn ak lòt ki te kouvri de blòk tèt poto yo, 13katsan (400) pòtre grenad ki pou ale sou de ran nan desen ki kouvri blòk won ki sou tèt poto yo, 14dis kabwa yo, dis basen ki pou ale sou kabwa yo, 15yon gwo basen tou won pou mete dlo, douz towo pou soutni basen lan, 16plato pou sann yo, pèl yo ak fouchèt yo. Bòs Iram te fè tout bagay sa yo an kwiv poli pou Tanp Seyè a, dapre lòd li te resevwa nan men wa Salomon. 17Wa a te fè fonn yo nan moul tè nan fon Jouden an, ant lavil Soukòt ak lavil Zaretan. 18Te sitèlman gen anpil bagay fèt an kwiv, Salomon pa t’ chache konn pèz yo. 19Salomon fè fè tout mèb an lò yo te bezwen pou Tanp lan: lotèl la, tab pou pen yo mete apa pou Bondye yo, 20gwo lanp sèt branch yo ak tèt lanp fèt ak bon lò yo ki fèt pou limen devan pyès yo mete apa nèt pou Seyè a, jan pou yo fè l’ la, 21flè yo, lanp yo ak pensèt pou gwo lanp sèt branch yo, 22kouto yo, gode yo, bòl yo, recho pou pote chabon tou limen yo. Tout bagay sa yo te fèt ak bon jan lò. Batan pòt ki bay sou deyò Tanp lan ak batan pòt ki bay sou pyès ki apa nèt pou Seyè a te kouvri nèt ak lò tou.


text: 1Koulye a, nanpwen okenn kondannasyon pou moun ki fè yon sèl kò ak Jezikri. 2Lalwa Sentespri a ap fè nou viv ansanm ak Jezikri, li delivre nou anba lalwa peche a ansanm ak anba lanmò. 3Bagay lalwa Moyiz la pa t’ kapab fè, paske kò lèzòm te rann li san fòs, se Bondye menm ki fè l’: Bondye kondannen peche ki nan kò lèzòm lan, lè l’ voye pwòp Pitit pa l’ nan yon kò ki menm kò ak kò peche a, pou l’ te ka fini nèt ak peche a. 4Bondye te fè sa pou nou pa t’ viv dapre sa moun jwenn nan kò yo, men dapre Lespri Bondye a, pou n’ te ka satisfè tout egzijans lalwa a. 5Moun k’ap viv dapre sa lèzòm jwenn nan kò yo, se yon sèl bagay ki nan tèt yo: se egzijans kò a. Men, moun k’ap viv dapre Lespri Bondye a, se yon sèl bagay ki man tèt yo: se egzijans Lespri a. 6Lè ou kite egzijans kò a pran tèt ou, se mouri w’ap mouri. Men, lè ou kite egzijans Lespri a pran tèt ou, se viv w’ap viv ak kè poze. 7Poukisa? Paske, lè egzijans kò a fin pran tèt yon moun, li pa vle wè Bondye ankò, li p’ap soumèt devan lalwa Bondye a, li p’ap ka soumèt menm. 8Moun ki soumèt devan egzijans kò yo pa kapab fè Bondye plezi. 9Pou nou menm, nou p’ap viv dapre egzijans kò nou ankò, men dapre egzijans Lespri Bondye a, paske Lespri Bondye a nan nou. Si yon moun pa gen Lespri Kris la nan li, li pa pou Kris la. 10Men, si Kris la ap viv nan ou, kò ou te mèt mouri akòz peche a, Lespri Bondye a ap ba ou lavi, paske ou jwenn gras devan Bondye. 11Si Lespri Bondye ki te fè Jezikri leve soti vivan nan lanmò a rete nan nou, li menm ki te fè Jezikri leve soti vivan nan lanmò a, li va bay kò nou yo ki la pou mouri a lavi tou, pa pouvwa Lespri li a ki rete nan nou. 12Se konsa, frè m’ yo, nou gen yon dèt. Men, se pa kò a nou dwe. Se poutèt sa, nou pa dwe viv dapre egzijans kò a. 13Si n’ap viv dapre egzijans kò a, n’a mouri. Men, si okontrè, pa pouvwa Lespri Bondye n’ap swiv la, nou fè egzijans kò a mouri, n’a viv. 14Paske, tout moun Lespri Bondye a ap dirije, se pitit Bondye yo ye. 15Lespri Bondye ban nou an, se pa yon lespri k’ap fè nou esklav pou n’ap tranble devan Bondye toujou. Okontrè, Lespri Bondye a fè nou tounen pitit Bondye. Se li menm ki penmèt nou rele Bondye Papa. 16Lespri Bondye a bay lespri pa nou an lasirans se pitit Bondye nou ye. 17Si se pitit Bondye nou ye, nou gen pòsyon pa nou nan eritaj Bondye te pwomèt moun pa l’ yo, n’a resevwa pa nou ansanm ak Kris la nan tou sa Bondye te sere pou li. Paske, si nou soufri ansanm ak li, n’a resevwa lwanj nan men Bondye ansanm ak li tou. 18Pou mwen, nou pa ka konpare sa n’ap soufri koulye a ak bèl bagay Bondye pral fè nou wè yo. 19Tout kreyasyon Bondye a ap tann konsa kilè pitit Bondye yo va parèt. 20Paske, tout kreyasyon an te tonbe pa fòs anba pouvwa bagay ki pa vo anyen an. Se pa paske li te vle l’, men se akòz moun ki te vle l’ konsa a. Men, li te toujou gen espwa, 21yon lè la delivre anba esklavaj pouvwa k’ap gate l’ la, pou l’ ka jwi bèl libète pitit Bondye yo. 22Wi, nou konn sa: jouk jòdi a, tout kreyasyon an ap plenn, l’ap soufri tankou yon fanm ki gen doulè tranche. 23Epi se pa li menm sèlman. Nou menm tou ki resevwa Sentespri Bondye a tankou premye kado Bondye fè nou, n’ap pouse gwo soupi nan kè nou pandan n’ap tann Bondye fin fè nou tounen pitit li nèt, fin delivre kò nou yo. 24Paske, Bondye delivre nou, men nou menm n’ap tann toujou. Si nou wè sa n’ap tann lan, nou pa nan tann ankò. Ki moun k’ap rete tann sa li wè deja? 25Men, si n’ap tann sa nou pa wè, n’ap tann li avèk pasyans. 26Se konsa tou, Lespri Bondye a vin ede nou, atout nou fèb la, paske nou pa konnen kisa pou n’ mande lè n’ap lapriyè, ni ki jan pou nou lapriyè. Men, se Lespri Bondye a menm k’ap lapriyè Bondye pou nou. L’ap pouse gwo soupi moun pa ka esplike. 27Bondye menm ki konnen sa ki nan kè tout moun, li konnen kisa Lespri li a vle mande, paske sa Bondye vle a se sa Lespri li a ap mande pou tout moun k’ap viv pou Bondye. 28Tansèlman, nou konn sa byen: nan tout bagay, Bondye ap travay pou byen tout moun ki renmen l’, pou byen tout moun li te fè lide rele. 29Paske, moun Bondye te konnen depi davans pou moun pa l’ yo, depi davans tou li te mete yo apa pou yo te kab sanble ak Pitit li a. Konsa, Pitit sa a pase pou premye pitit nan yon bann frè. 30Se konsa, Bondye rele tout moun li te mete apa depi davans yo, li fè yo gras epi moun li fè gras yo, li ba yo lwanj tou. 31Kisa n’a di ankò sou pwen sa a? Si Bondye pou nou, kilès ki ka kont nou? 32Li pa t’ menm refize nou pwòp Pitit li a, men li bay li pou nou tout. Ki jan pou l’ pa ta ban nou tout bagay avèk Pitit la tou pou gremesi? 33Ki moun ki va akize moun Bondye chwazi yo? Pesonn. Paske se Bondye menm ki fè yo gras! 34Ki moun ki kab kondannen yo? Pesonn. Paske Jezikri te mouri. Sak pi rèd ankò, li leve soti vivan nan lanmò, epi li chita sou bò dwat Bondye, kote l’ap plede pou nou. 35Kisa, atò, ki va fè nou pèdi renmen Kris la gen pou nou an? Soufrans ka fè nou sa? Osinon, kè sere? Osinon, pèsekisyon? Osinon, grangou, mizè, gwo danje, lanmò? Dapre sa ki ekri nan Liv la: 36Se poutèt ou, tout moun yo soti pou touye nou. Yo gade nou tankou mouton y’ap mennen labatwa. 37Men, sou tout bagay sa yo, nou genyen batay la nèt ale, gremesi moun ki renmen nou an. 38Paske, mwen gen lasirans anyen pa ka fè nou pèdi renmen Kris la gen pou nou: ni lanmò, ni lavi, ni zanj Bondye yo, ni lòt otorite ak pouvwa ki nan syèl la, ni bagay ki la jòdi a, ni sa ki gen pou vini pita, 39ni pouvwa ki anwo nan syèl la, ni pouvwa ki anba tè a. Non. Pa gen anyen nan tout kreyasyon Bondye a ki ka janm fè nou pèdi renmen Bondye fè nou wè nan Jezikri, Seyè nou an.


text: 1Lè sa a, Jozye t’ap antre nan laj, li te fin granmoun. Seyè a di l’ konsa: -Koulye a, ou fin granmoun, ou antre nan laj serye. Men, gen yon bon pòsyon nan peyi a toujou ki rete pou nou pran. 2Rete nou tout teritwa moun Filisti yo ak tout peyi moun Jechou yo, 3ki vle di depi larivyè Chikò k’ap koule sou fwontyè lès peyi Lejip la, moute nan nò, jouk sou fwontyè Ekwon an. Tout teritwa sa a te pase pou peyi moun Kanaran yo. Te gen senk chèf pami moun Filisti yo: yonn te rete lavil Gaza, yon lòt te rete lavil Asdòd, yon lòt lavil Askalon, yon lòt lavil Gat, yon lòt lavil Ekwon. Te rete peyi moun Avit yo tou, 4sou bò sid la, tout peyi moun Kanaran yo, depi lavil Meara ki pou moun Sidon yo jouk Afeka, sou fwontyè peyi Amori a. 5Te rete ankò tè moun Jebal yo ak tout peyi Liban sou bò solèy leve, depi Baal-Gad nan pye mòn Emon jouk kote Pas Amat la konmanse a. 6Tout moun ki rete nan mòn yo, depi peyi Liban jouk lavil Misrefòt Mayim, tout moun Sidon yo, se mwen menm ki pral mete yo deyò pou fè plas pou pèp Izrayèl la. Men, se ou menm ki pral separe tè a bay chak moun pèp Izrayèl yo pòsyon pa yo, jan mwen te ba ou lòd la. 7Lè a rive koulye a pou nou separe peyi a bay nèf lòt branch fanmi yo ak lòt mwatye nan branch fanmi Manase a pòsyon pa yo. 8Branch fanmi Woubenn lan ak branch fanmi Gad la ansanm ak mwatye nan branch fanmi Manase a te deja resevwa pòsyon tè pa yo lòt bò larivyè Jouden sou solèy leve. Se Moyiz, sèvitè Seyè a, ki te ba yo li. 9Peyi yo a te soti depi lavil Awoyè ki sou bò gwo ravin Anon an ak lavil ki nan mitan ravin lan, li pran tout plenn Medeba a rive lavil Dibon. 10Li pran tout lavil ki te pou Siyon, wa moun Amori yo, ki te rete lavil Esbon pandan tout rèy li, li rive jouk sou fwontyè moun Amon yo. 11Li pran tout peyi Galarad la, tout teritwa moun Jechou yo ak moun Maaka yo ansanm ak tout mòn Emon ak mòn Bachan jouk Salka. 12Nan peyi Bazan an, yo pran tout zòn kote wa Og t’ap gouvènen an. Wa Og sa a te rete lavil Astawòt ak lavil Edreyi lè sa a. Se te dènye moun nan ras refayim yo ki te vivan. Moyiz te goumen ak pèp sa yo, li bat yo byen bat, li pran tout peyi a nan men de wa yo. 13Men, pèp Izrayèl la pa t’ mete moun Jechou yo ak moun Maaka yo deyò. Se konsa, jouk jòdi a de pèp sa yo ap viv nan mitan pèp Izrayèl la toujou. 14Sèl branch fanmi Levi a pa t’ resevwa ankenn pòsyon tè ki rele l’ pa l’ nan pataj la, paske Seyè a, Bondye pèp Izrayèl la, te kite tou sa yo ofri ba li pou yo, jan li te di l’ la. 15Moyiz te separe tè branch fanmi Woubenn lan, li bay chak fanmi pòsyon pa yo. 16Se konsa, pòsyon pa yo a te konmanse depi lavil Awoyè, ki sou bò ravin Anon an, li pran lavil ki nan mitan ravin lan, tout platon Medeba a, 17lavil Esbon ak tout lòt lavil ki te sou platon an, ki vle di Dibon, Bamòt, Baal, Bèt-Baal Meyon, 18Jaza, Kedemòt, Mefrat, 19Kiryatayim, Libna ak Zerèt acha Jechimòt, sou ti bit ki nan fon an, 20Bèt-Peyò, sou pant Pizga a, Bèt ajechimòt, 21tout lavil ki sou platon an, tout peyi wa Siyon ki t’ap gouvènen moun Amori yo nan lavil Esbon. Se Moyiz ki te kraze l’ ansanm avèk chèf peyi Madyan yo: Evi, Rekèm, Zou, Our, Reba. Tout chèf sa yo t’ap viv nan peyi a sou lòd wa Siyon. 22Pami moun moun pèp Izrayèl yo te touye yo, te gen pwofèt yo te rele Balaram, pitit Beyò a. 23Pòsyon tè moun branch fanmi Woubenn yo te rive jouk larivyè Jouden. Se tout lavil ak tout ti bouk sa yo yo te bay moun branch fanmi Woubenn yo. Yo te separe bay chak fanmi pòsyon pa yo, dapre kantite fanmi yo te genyen. 24Moyiz te separe tè branch fanmi Gad la, li bay chak fanmi pòsyon pa yo. 25Se konsa, pòsyon pa yo a te pran tout peyi Jazè a, tout lavil ki nan peyi Galarad la, mwatye nan peyi moun Amon yo, rive sou lavil Awoyè sou bò solèy leve lavil Raba. 26Li te pran depi Esbon jouk Ramat Mizpe ak Betonim, depi Manayim jouk fwontyè peyi Lodeba. 27Nan fon an yo te gen lavil sa yo: Bèt aram, Bèt-Nimra, Soukòt ak Zafon, rès peyi wa Siyon ki te rete Esbon an. Larivyè Jouden te sèvi yo fwontyè rive letan Galile nan nò. Tout pòsyon pa yo a te lòt bò solèy leve. 28Se tout lavil ak tout ti bouk sa yo yo te bay moun branch fanmi Gad yo. Yo te separe bay chak fanmi pòsyon pa yo, dapre kantite fanmi yo te genyen. 29Moyiz te separe tè ki pou mwatye nan branch fanmi Manase a, li bay chak fanmi pòsyon pa yo. 30Se konsa, pòsyon pa yo a te konmanse depi Manayim, li pran tout peyi Bazan an, tout peyi wa Og t’ap gouvènen an, ak swasant bouk ki te pou Jayi nan peyi Bazan an, 31mwatye nan peyi Galarad la ansanm ak Astawòt ak Edreyi, lavil ki te pou wa Og nan peyi Bazan an. Se tout zòn sa yo ki vin pou mwatye nan branch fanmi Maki, pitit gason Manase a. Yo bay chak fanmi pòsyon pa yo. 32Se konsa Moyiz te separe tè ki lòt bò larivyè Jouden, anfas lavil Jeriko, sou bò solèy leve, lè li te nan plenn Moab yo. 33Men, Moyiz pa t’ bay moun branch fanmi Levi yo ankenn pòsyon nan peyi a pou rele yo pa yo. Li te di yo sèl byen yo se Seyè a, Bondye pèp Izrayèl la.


text: 1Lè sa a, se te dizyèm jou nan senkyèm mwa setyèm lanne depi yo te depòte pèp la nan peyi Babilòn. De twa chèf fanmi nan pèp Izrayèl la vin jwenn mwen pou m’ te ka pale ak Seyè a pou yo. Yo te chita devan m’. 2Lè sa a, Seyè a pale avè m’, li di m’ konsa: 3-Nonm o! Pale ak chèf fanmi pèp Izrayèl yo. Di yo men mesaj Seyè sèl Mèt la voye di yo: Nou vin chache konnen volonte m’, pa vre? Jan nou konnen mwen vivan vre a, mwen p’ap kite moun mande m’ anyen. Se mwen menm, Seyè sèl Mèt la, ki di sa. 4Nonm o! Eske ou pare pou ba yo santans yo? Eske ou pare? Fè yo chonje tout vye krim zansèt yo te konn fè. 5W’a di yo: Men mesaj Seyè ki sèl Mèt la voye ba yo: Lè mwen te chwazi pèp Izrayèl la, moun fanmi Jakòb yo, mwen te fè sèman ba yo, mwen te fè yo konnen ki moun mwen ye lè yo te nan peyi Lejip la. Mwen te fè sèman ba yo, mwen te di yo se mwen menm Seyè a ki Bondye yo. 6Lè sa a, mwen te fè sèman m’ t’ap fè yo soti kite Lejip la, m’ t’ap mennen yo nan yon peyi mwen te chwazi pou yo, yon peyi kote lèt ak siwo myèl koule kou dlo, yon peyi ki pi bèl pase tout lòt peyi. 7Mwen te di yo se pou yo te voye jete tout vye zidòl derespektan yo te renmen yo. Se pa pou yo avili tèt yo nan sèvi vye zidòl peyi Lejip yo. Paske se mwen menm Seyè a ki Bondye yo. 8Men, yo te kenbe tèt avè m’, yo derefize koute m’. Yo yonn pa t’ voye vye zidòl derespektan yo te renmen yo jete. Yo tout te derefize kite vye zidòl peyi Lejip yo. Lè sa a, la menm nan peyi Lejip la, m’ te fè lide pou m’ te fè yo wè jan m’ te move, pou m’ te fè yo santi sa m’ ta ka fè yo lè m’ fache. 9Men, mwen pa t’ fè l’ pou sa pa t’ bay pèp peyi kote yo t’ap viv la okazyon pou yo trennen non mwen nan labou, paske se devan tout pèp sa yo mwen te fè moun Izrayèl yo konnen mwen t’ap fè yo soti kite peyi Lejip la. 10Se konsa, mwen fè yo soti kite peyi Lejip. Mwen mennen yo nan dezè a. 11Mwen ba yo lòd mwen, mwen fè yo konnen prensip mwen yo, prensip ki bay lavi depi yon moun swiv yo. 12Lèfini, mwen ba yo jou repo m’ yo pou sa fè yo chonje kontra mwen siyen ak yo, pou yo pa janm bliye se mwen menm, Seyè a, k’ap fè yo viv apa pou Bondye. 13Men, depi nan dezè a menm, moun Izrayèl yo t’ap kenbe tèt avè m’. Yo pa mache dapre lòd mwen ba yo, yo voye prensip mwen yo jete, prensip ki bay lavi depi yon moun swiv yo. Yo pa respekte jou repo m’ yo menm. Lè sa a, mwen te fè lide pou m’ te fè yo santi sa m’ ta ka fè yo lè m’ move: m’ te ka disparèt yo tout la nan dezè a. 14Men, mwen pa fè l’ pou sa pa t’ bay pèp ki te wè lè m’ t’ap fè yo kite peyi Lejip la okazyon pou yo trennen non mwen nan labou. 15Se konsa, mwen fè sèman nan dezè a mwen pa t’ap mennen yo nan peyi mwen te ba yo a, peyi kote lèt ak siwo myèl ap koule tankou dlo, peyi ki pi bèl pase tout lòt peyi. 16Mwen te fè sèman sa a paske yo te voye prensip mwen te moutre yo jete, yo pa t’ mache dapre lòd mwen te ba yo. Yo pa t’ respekte jou repo m’ yo tèlman yo pa t’ vle lage zidòl yo. 17Men apre sa, kè m’ te fè m’ mal pou yo, mwen pran desizyon mwen p’ap touye yo. Se konsa, mwen pa t’ disparèt yo tout nan dezè a. 18Lè sa a, mwen pale ak pitit yo nan dezè a, mwen di yo: Pa mache dapre lòd granmoun lontan nou yo. Pa swiv menm prensip ak yo. Pa al avili tèt nou nan sèvis zidòl yo. 19Se mwen menm, Seyè a, ki Bondye nou. Swiv prensip pa mwen yo, mache dapre lòd mwen bay yo. 20Fè tou sa mwen di nou fè. Respekte jou repo m’ yo pou fè wè nou kenbe kontra m’ te siyen ak nou an. Konsa, moun va konnen se mwen menm Seyè a ki Bondye nou. 21Men, pitit yo kenbe tèt avè m’ tou, yo pa mache dapre lòd mwen ba yo. Yo voye prensip mwen yo jete, prensip ki bay lavi depi yon moun swiv yo. Yo pa respekte jou repo m’ yo. Lè sa a, mwen te fè lide pou m’ te fè yo wè jan m’ te move, pou m’ te fè yo santi nan dezè a sa m’ ta ka fè yo lè m’ fache. 22Men, mwen kenbe men m’ pou m’ pa fè l’ pou sa pa t’ bay pèp ki te wè lè m’ t’ap fè yo soti kite peyi Lejip la okazyon pou yo trennen non mwen nan labou. 23Men, fwa sa a ankò, mwen fè yon lòt sèman nan dezè a, mwen fè sèman m’ap gaye yo nan mitan lòt nasyon yo, m’ap simaye nou nan divès peyi etranje. 24Mwen fè sa paske yo te voye prensip mwen te moutre yo jete, yo pa t’ mache dapre lòd mwen ba yo. Yo pa t’ respekte jou repo m’ yo tèlman yo pa t’ vle lage zidòl papa yo te konn sèvi yo. 25Se konsa, mwen menm bò pa m’, mwen ba yo lòd ki pa t’ twò bon ak prensip ki pa bay lavi. 26Mwen kite yo avili tèt yo ak ofrann y’ap fè yo, mwen kite yo boule premye pitit gason yo pou zidòl yo. Se pou m’ te ka fè yo pè, pou m’ te ka fè yo konnen se mwen menm ki Seyè a. 27Koulye a, nonm o, pale ak moun pèp Izrayèl yo! Di yo: Men mesaj Seyè ki sèl Mèt la voye ba yo. La ankò zansèt nou yo te manke m’ dega, yo pa t’ kenbe pawòl yo ak mwen. 28Mwen mennen yo nan peyi mwen te pwomèt m’ap ba yo a. Lè yo wè gwo mòn yo ak bèl pyebwa tou vèt yo, se la yo touye bèt yo ofri pou zidòl yo. Yo fè ofrann grenn jaden ki fè m’ fache sou yo. Yo boule ofrann pou fè zidòl yo plezi ak bon sant yo, yo vide diven atè pou yo. 29Mwen mande yo poukisa tout kay zidòl sa yo kote yo prale a? Depi lè sa a, yo rele kote sa yo Kay Zidòl jouk jòdi a. 30Koulye a, di moun pèp Izrayèl yo: Men mesaj Seyè ki sèl Mèt la voye ba yo: Poukisa pou n’ap avili tèt nou tankou zansèt nou yo te fè yo, pou n’ap kouri fè sèvis pou zidòl yo? 31Jouk jòdi a, n’ap fè ofrann bay yo, n’ap bay pitit nou pou yo boule pou zidòl yo. N’ap plede avili tèt nou ak tout vye zidòl sa yo. Lèfini, pou m’ ta kite nou vin mande mwen kisa mwen vle nou fè ankò? Jan nou konnen mwen vivan vre a, mwen p’ap penmèt nou mande m’ anyen! Se mwen menm, Seyè ki sèl Mèt la, ki di sa! 32Nou gen yon sèl lide nan tèt nou: N’ap plede di se pou nou tankou lòt nasyon yo, tankou moun k’ap viv nan lòt peyi yo, k’ap fè sèvis pou pyebwa ak wòch. Men, nou p’ap janm wè sa rive. 33Jan nou konnen mwen vivan vre a! Se mwen menm, Seyè Sèl Mèt la, k’ap pale! Se mwen menm k’ap gouvènen nou. M’ap kenbe nou anba ponyèt mwen ak tout fòs kouraj mwen, m’ap fè nou santi kòlè m’. 34Anba ponyèt mwen, ak tout fòs kouraj mwen, m’ap fè nou santi kòlè m’, m’ap fè nou soti nan mitan lòt pèp yo. M’ap ranmase nou nan mitan tout peyi kote mwen te gaye nou yo. 35M’ap mennen nou nan dezè nasyon yo. Se la m’ap jije nou san pesonn lòt p’ap wè. 36Lè sa a, m’ap kondannen nou menm jan mwen te kondannen zansèt nou yo nan dezè peyi Lejip la. Se mwen menm, Seyè sèl Mèt la, ki di sa. 37M’ap kontwole nou tankou yon gadò k’ap kontwole mouton l’ yo, m’ap fè nou obeyi kontra m’ siyen ak nou an. 38M’ap wete nan mitan nou tout moun k’ap fè wòklò, tout moun k’ap kenbe tèt avè m’ pou fè peche. M’ap fè yo soti kite peyi kote y’ap viv koulye a, men yo p’ap mete pwent pye yo nan peyi Izrayèl la. Lè sa a n’a konnen se mwen menm ki Seyè a. 39Seyè sèl Mèt la di ankò: Koulye a, nou menm moun pèp Izrayèl yo, nou mèt al sèvi zidòl nou yo. Men, m’ tou pale nou. Apre sa, se pou n’ koute m’. N’a sispann derespekte non mwen ki yon non apa. N’a sispann fè ofrann pou zidòl nou yo. 40Paske men sa mwen menm, Seyè a, m’ap di nou: Se sou mòn ki apa pou mwen an, gwo mòn wo peyi Izrayèl la, tout moun pèp Izrayèl la ki va tabli nan peyi a pral fè sèvis pou mwen. Se la m’a kontan resevwa ofrann nou yo. Se la mwen vle nou pote pi bon ofrann nou yo, pi bon kado n’ap ban mwen yo. 41Lè m’a fè nou soti nan mitan lòt pèp yo, lè m’a ranmase nou nan tout peyi kote mwen te gaye nou yo, m’a kontan resevwa nou ansanm ak ofrann bèt n’ap boule pou mwen pou fè m’ plezi ak bon sant yo. N’a fè tout lòt nasyon yo konnen se yon Bondye apa mwen ye. 42Lè m’a mennen nou tounen nan peyi Izrayèl, peyi mwen te fè sèman m’ap bay zansèt nou yo, n’a konnen se mwen menm ki Seyè a. 43Lè sa a, n’a chonje tou sa nou te konn fè, jan nou te konn avili tèt nou nan fè move bagay. Nou pral wont tèt nou paske se pa ti fè nou te fè. 44Lè sa a, n’a konnen se mwen menm ki Seyè a, paske sa m’ap fè pou nou an se pou respè tèt mwen m’ap fè l’. Se pa sa lenkondite nou ak vye bagay derespektan nou fè yo merite. Se mwen menm, Seyè sèl Mèt la, ki di sa. 45Seyè a pale avè m’ ankò, li di konsa: 46-Nonm o! Voye je gade nan direksyon sid la. Denonse sa y’ap fè bò la. Bay mesaj sa a pou gwo rakbwa ki nan zòn Negèv la. 47W’a di rakbwa Negèv la: Koute sa Seyè a di. Men mesaj Seyè sèl Mèt la voye ba ou: Gade rakbwa! Mwen pral limen yon sèl dife ki pral boule dènye pyebwa ou genyen, kit yo vèt, kit yo chèch. Anyen p’ap ka touye dife sa a. L’ap gaye depi nan sid rive nan nò. Tout moun pral santi chalè dife a. 48Tout moun pral wè se mwen menm, Seyè a, ki limen dife a. Anyen p’ap ka touye l’. 49Lè sa a mwen di: -Aa! Seyè sèl Mèt mwen! Pa fè m’ di sa non! Moun deja ap plenyen se an daki ase m’ap pale!


text: 1Atòkile, Jòb, tanpri, koute sa m’ap di ou. Louvri zòrèy ou byen pou ou tande m’. 2M’ pare pou m’ di dènye sa ki vin nan bouch mwen. 3M’ pral di tou sa ki nan kè m’. Se verite a tou senp mwen pral pale. 4Se lespri Bondye a ki fè m’. Se souf Bondye ki gen tout pouvwa a ki ban m’ lavi. 5Si ou kapab, w’a reponn mwen. Pare kò ou. Pran pozisyon batay ou avè m’. 6Ou menm avè m’, devan Bondye nou tout se menm. Nou tou de, se ak labou li fè nou. 7Ou wè! Ou pa bezwen pè m’! Mwen pa ka fè ou anyen! 8Mwen te tande ou ak de zòrèy mwen. Ki jan ou fè ka di: 9Mwen menm, mwen inonsan. M’ pa fè ankenn peche! M’ pa gen anyen sou konsyans mwen. 10Men, se Bondye ki pretann mwen ba l’ jwen pou l’ atake m’. Se li menm k’ap aji avè m’ tankou si mwen te lènmi l’. 11Li mete de pye m’ nan sèp. L’ap veye tou sa m’ap fè. 12La, Jòb monchè, m’ap reponn ou: ou antò. Paske Bondye pa kanmarad moun. 13Poukisa w’ap chache Bondye kont konsa? Se paske li pa reponn lè w’ap plenyen nan pye l’? 14Bondye pale divès jan. Men, pesonn pa okipe sa l’ap di. 15Lè moun kouche nan kabann yo, lè yo fon nan dòmi lannwit, Bondye pale ak yo nan rèv, nan vizyon. 16Li fè yo konnen sa li gen pou l’ di yo. Li ba yo avètisman pou yo mache sou piga yo. 17Li vle pou yo kite move chemen y’ap swiv la, pou yo pa kite lògèy vire tèt yo. 18Konsa, yo p’ap mouri. Y’a sove lavi yo. 19Bondye avèti moun tou lè li voye maladi sou yo. Li ba yo doulè nan tout kò yo. 20Li bay yo degoutans manje. Yo pèdi anvi manje menm lò manje a gou. 21Y’ap depafini, tout moun wè jan y’ap vin mèg. Tout zo nan kò yo griyen. 22Sa ki rete pou yo mouri a, pou y’ ale nan peyi san chapo a pa anyen. 23Lè sa a, yon zanj Bondye ka vin bò kote l’, yonn nan milyonven zanj Bondye yo ki la pou fè moun chonje devwa yo. 24Zanj lan va gen pitye pou li. L’a di Bondye: -Tanpri, pa kite l’ mouri. M’ap peye pou sove lavi li. 25Kò li va refè, l’a vin fre tankou lè l’ te jenn. 26Li lapriyè Bondye, Bondye reponn li. li al adore Bondye ak kè kontan. Bondye padonnen l’ devan tout moun. 27L’ap mache bay Bondye lwanj toupatou. L’ap di: -Mwen te peche, mwen te fè sa ki mal. Men, Bondye pa fè m’ peye pou sa m’ te fè a. 28Li egzante m’ lanmò. Li ban m’ lavi ankò. 29Men tou sa Bondye ap fè, de fwa, twa fwa pou lèzòm, 30pou l’ pa kite yo mouri, pou l’ ba yo lavi ak kè kontan. 31Koulye a, Jòb, louvri zòrèy ou! Koute byen sa m’ap di! Pe bouch ou la! Kite m’ fin pale! 32Men, si ou gen kichòy ou vle di, pale; m’ap koute ou. Paske mwen ta vle ba ou rezon. 33Osinon, pe bouch ou, koute m’ pito! Kite m’ moutre ou sa ki rele gen bon konprann.


text: 1Pou chèf sanba yo. Se yon chante pitit Kore yo pou yo chante tou dousman. Se Bondye ki tout pwoteksyon nou, se li menm ki tout fòs nou. Li toujou pare pou ban nou sekou lè nou anba tray. 2Se poutèt sa, nou te mèt wè tè a ap tranble, nou te mèt wè mòn yo ap chavire tonbe nan mitan lanmè, nou pa bezwen pè anyen. 3Nou te mèt wè lanm lanmè yo move, y’ap kimen, jouk mòn yo rive tranble lè lanmè a ap frape sou rivay la, nou pa bezwen pè. 4Gen yon gwo dlo larivyè k’ap koule pou fè kè moun kontan nan lavil Bondye a, sèl kote ki apa nèt pou Bondye ki anwo nan syèl la. 5Bondye nan mitan lavil la, lavil la p’ap janm brannen. Depi granmaten, Bondye ap pote l’ sekou. 6Moun lòt peyi yo ap bat kò yo, chèf gouvènman yo pran lezam. Bondye fè tande vwa li, latè pran tranble. 7Seyè ki gen tout pouvwa a la avèk nou. Se bò kote Bondye Jakòb la nou jwenn kote pou n’ kache. 8Vini wè travay Seyè a! Gade ravaj l’ap fè sou latè! 9Se li menm ki fè yo sispann fè lagè toupatou sou latè. Li kase banza yo, li kase frenn yo de bout, li boule tout cha yo nèt. 10Li di: -Rete la! Sispann goumen! Konnen se mwen menm ki Bondye. Se mwen k’ap dominen sou tout nasyon yo. Se mwen k’ap dominen sou tout latè. 11Seyè ki gen tout pouvwa a la avèk nou. Se bò kote Bondye Jakòb la nou jwenn kote pou n’ kache!


text: 1Seyè a voye pwofèt Natan kot David. Natan rive kote l’, li di l’ konsa: -Vwala te gen de nonm ki t’ap viv nan yon lavil. Yonn te rich, lòt la te pòv. 2Nonm rich la te gen mouton ak bèf an kantite. 3Pòv la menm pa t’ gen pase yon sèl ti mouton li te achte. Li swen li. Se anndan lakay li ansanm ak pitit li yo ti mouton an grandi. Se nan asyèt malere a menm ti mouton an te konn manje. Se nan gode l’ li bwè dlo. Se sou janm li li konn dòmi. Ti mouton an te tankou yon pitit fi pou li. 4Yon jou, yon vizitè vin rive lakay nonm rich la. Nonm rich la pa t’ santi kouraj li pou l’ te pran yonn nan mouton l’ yo osinon nan bèf li yo pou l’ fè manje bay vizitè a. Li pran ti mouton malere a, li fe manje ak li bay vizitè ki te lakay li a. 5David fache anpil sou nonm rich la. Li di Natan konsa: -Mwen fè sèman nan non Seyè ki vivan an! Nonm ki fè bagay sa a merite pou yo touye l’. 6Pou l’ peye bagay lèd li fè a, l’ap renmèt kat fwa lavalè sa l’ te pran an, paske li san pitye. 7Le sa a, Natan di David: -Nonm sa a, se ou menm! Men mesaj Seyè a, Bondye pèp Izrayèl la, voye ba ou: Mwen te fè ou wa pèp Izrayèl la. Mwen sove ou anba men Sayil. 8Mwen ba ou baton kòmandman ki te nan men l’ lan ansanm ak tout madanm li yo. Mwen mete ou wa pou gouvènen ni moun Izrayèl yo, ni moun Jida yo. Si sa pa t’ kont toujou, mwen ta ba ou menm de fwa lavalè ankò. 9Poukisa atò ou pa swiv lòd mwen yo? Poukisa ou fè mechanste sa a? Ou fè yo touye Ouri nan lagè, ou kite moun Amon yo touye l’. Lèfini, ou pran madanm li! 10Koulye a, paske ou pa t’ koute m’, paske ou pran madan Ouri, moun Et la, pou madanm ou, nan fanmi ou ap toujou gen goumen. 11Men sa mwen menm Seyè a, mwen di: M’ap fè yon moun nan fanmi ou menm soti pou ba ou traka. M’ap wete madanm ou yo nan men ou, m’ap bay yon moun nan fanmi ou yo. L’a kouche avèk yo devan tout moun. 12Ou menm, ou te fè zafè ou la an kachèt. Mwen menm, m’ap fè sa rive devan tout moun pou tout pèp Izrayèl la ka wè sa. 13David di Natan konsa: -Wi, mwen rekonèt mwen peche kont Seyè a! Lè sa a Natan di l’ konsa: -Bondye sèl Mèt la p’ap pini ou pou sa ou fè a, ou p’ap mouri. 14Sèlman, ak sa ou fè la a, ou moutre jan ou ka derespekte Seyè a. Se poutèt sa pitit ou fèk genyen an ap mouri. 15Apre sa, Natan al lakay li. Seyè a fè pitit madan Ouri te fè pou David la vin malad grav. 16David tonbe lapriyè Seyè a pou ti gason an. Li derefize mete anyen nan bouch li. Chak swa, li antre nan chanm li, li pase nwit lan kouche atè. 17Chèf ki te reskonsab palè li a al jwenn li, yo fè sa yo kapab pou fè l’ leve atè a, men li derefize. Konsa tou, li pa t’ vle manje avèk yo. 18Apre yon senmenn, pitit la mouri. Chèf kay David yo te pè al ba li nouvèl la. Yo t’ap di: Si lè pitit la te malad ase, David te refize reponn nou lè nou pale avè l’, ki jan pou n’ al di l’ koulye a pitit la mouri? Li ka fè malè sou tèt li. 19Men David wè moun li yo t’ap pale nan zòrèy yonn ak lòt, li vin konprann pitit la mouri. Li mande yo: -Pitit la mouri? Yo reponn li: -Wi, li mouri. 20David leve atè a, li al benyen, li penyen tèt li, li chanje rad sou li. li ale nan kay Seyè a, li lapriyè. Apre sa, li tounen lakay li, li mande pou yo sèvi l’ manje. Li manje. 21Moun pa l’ yo t’ap di l’: -Monwa, nou pa konprann sa w’ap fè konsa? Lè pitit la te vivan, ou t’ap plede kriye, ou rete san manje. Men, mouri pitit lan mouri, ou leve, ou manje. 22David reponn yo: -Wi, mwen t’ap kriye, mwen te rete san manje lè pitit la te vivan toujou. Mwen te kwè Seyè a ta gen pitye pou mwen, li pa ta kite pitit la mouri. 23Men, koulye a, pitit la mouri, sa m’ bezwen rete san manje toujou fè? Eske mwen ka fè l’ leve ankò? Yon jou se mwen ki gen pou ale kote l’ ye a. Men li menm, li p’ap janm ka tounen vin jwenn mwen ankò. 24Apre sa, David al konsole Batcheba, madanm li. Li kouche avè l’, Batcheba vin ansent, li fè yon pitit gason. David rele l’ Salomon. Seyè a te renmen ti gason sa a. 25Li bay pwofèt Natan lòd al di David rele pitit la Jedidya, paske Seyè a te renmen l’ vre. 26Pandan tout tan sa a, Joab t’ap goumen toujou devan lavil Raba, kapital peyi Amon an. Li te prèt pou pran katye kote wa a te rete a. 27Li voye mesaje al di David pou li: -Mwen atake lavil Raba. Mwen pran rezèvwa dlo yo. 28Koulye a, sanble tout rès lame a, mache sou lavil la, vin pran li. Mwen pa ta vle se mwen menm ki pran lavil la lèfini pou tout lwanj lan vin pou mwen. 29Se konsa, David sanble tout lame a, li mache sou lavil Raba. Li atake l’, li pran l’. 30Estati Milkòm, zidòl moun Amon yo, te gen yon gwo kouwòn fèt an lò sou tèt li. Kouwòn lan te peze swasannkenz liv, li te gen yon gwo pyè koute chè ladan l’. David pran kouwòn lò ki te sou tèt zidòl la, li mete l’ sou tèt pa l’. Lèfini, se pa de bagay li pa pran nan lavil la. 31Li pran moun ki te rete nan lavil la, li fè yo travay ak goyin, wou ak rach. Li mete yo travay ap fè brik. Li fè menm bagay la tou nan tout lòt lavil nan peyi Amon an. Apre sa, li tounen Jerizalèm ak tout moun li yo.


text: 1Moun Filisti yo leve yon sèl batay ak moun pèp Izrayèl yo sou mòn Gilboa. Anpil nan moun pèp Izrayèl yo te mouri, rès yo te kouri met deyò. 2Moun Filisti yo rive sou Sayil ak pitit gason l’ yo. Yo touye Jonatan, Abinadad ak Malchichwa frèt. 3Batay la te mangonmen kote Sayil te ye a. Mesye ki t’ap voye flèch nan banza yo te konmanse ap vize sou li. Lè li wè sa, li pran tranble. 4Li rele gad ki t’ap pote zam li yo, li di l’ konsa: -Rale nepe ou, touye m’ pou bann moun sa yo ki pa sèvi Bondye pa gen tan rive sou mwen pou se yo ki touye m’, lèfini pou yo pase m’ nan betiz. Men gad kò a pa t’ vle paske li te pè anpil. Lè sa a, Sayil pran nepe a, li vire l’ tèt anba, li lage kò l’ sou li. 5Lè gad kò a wè Sayil mouri, li fè menm bagay la tou, li lage kò l’ sou nepe li a. Li mouri ansanm avèk Sayil. 6Se konsa, ni Sayil, ni twa pitit gason l’ yo, ni gad kò a te mouri. Jou sa a, tout mesye Sayil yo te mouri. 7Lè moun pèp Izrayèl yo ki te rete lòt bò Fon Jizreyèl la ak lòt bò larivyè Jouden wè sòlda pèp Izrayèl yo kouri mèt deyò epi Sayil ak pitit gason l’ yo mouri, yo leve kite lavil kote yo te rete yo, yo mete deyò tou. Moun Filisti yo vini, yo pran lavil yo pou yo. 8Nan denmen apre batay la, moun Filisti yo tounen pou pran zam ki te sou kadav sòlda mouri yo, yo jwenn kadav Sayil ak kadav twa pitit gason l’ yo kouche atè sou mòn Gilboa a. 9Yo koupe tèt Sayil, yo pran tout zam li yo. Lèfini, yo voye gaye bon nouvèl sa a nan tout peyi Filisti a, nan tanp zidòl yo ak nan zòrèy tout pèp la. 10Yo mete zam Sayil yo nan tanp Astate, zidòl yo a. Epi yo pran rès kò a, yo kloure l’ sou miray lavil Bèt Chean an. 11Lè moun lavil Jabès yo, nan peyi Galarad, vin konnen sa moun Filisti yo te fè Sayil, 12tout mesye ki te brave danje yo leve, yo mache tout lannwit jouk yo rive lavil Bèt Chean, yo desann kadav Sayil la ak kadav pitit gason l’ yo ki te kloure sou miray lavil la, yo tounen ak yo lavil Jabès, kote yo boule yo. 13Lèfini, yo pran zosman yo, yo antere yo anba pye tonmaren ki nan lavil Jabès la. Apre sa, yo pase sèt jou san manje.


text: 1Kèk mesye soti nan peyi Jide rive lavil Antiòch. Yo t’ap moutre frè yo yon bann bagay, yo t’ap di: Bondye p’ap kapab delivre nou si yo pa sikonsi nou, jan lalwa Moyiz mande l’ la. 2Pòl ak Banabas pa t’ dakò menm ak moun sa yo. Sa te fè yon gwo diskisyon. Se konsa, frè yo deside voye Pòl, Banabas ansanm ak kèk lòt moun Antiòch moute Jerizalèm pou regle keksyon sa a ak apòt yo ansanm ak chèf fanmi yo. 3Se legliz la ki te voye yo fè vwayaj sa a. Yo pase nan Finisi ak nan Samari. Sou tout wout la, yo t’ap rakonte ki jan moun ki pa jwif yo te tounen vin jwenn Bondye. Tout frè yo te kontan anpil lè yo tande sa. 4Lè yo rive Jerizalèm, tout legliz la, apòt yo ak chèf fanmi yo te byen resevwa yo. Pòl ak Banabas rakonte moun Jerizalèm yo tou sa Bondye te ba yo pouvwa fè pou li. 5Se lè sa a kèk disip, ansyen patizan farizyen yo, kanpe, yo di: Se pou n’ sikonsi moun lòt nasyon yo tou. Se pou n’ mande yo pou yo obeyi lalwa Moyiz la tou. 6Apòt yo ak chèf fanmi yo sanble pou egzaminen keksyon an. 7Lè yo fin diskite kont yo, Pyè kanpe, li di yo: Frè m’ yo, nou konnen ki jan, depi lontan, Bondye te chwazi m’ nan nou tout pou m’ anonse bon nouvèl la bay moun lòt nasyon yo, pou yo menm tou, yo ka tande l’ pou yo rive kwè nan Bondye. 8Enben, Bondye ki konnen sa ki nan kè moun, li moutre nou ki jan li menm li asepte yo: li ba yo Sentespri menm jan li te fè l’ pou nou an. 9Li pa t’ fè okenn diferans ant yo menm ak nou menm: nou wè li lave kè yo paske yo te kwè nan li. 10Koulye a, poukisa pou n’ap seye fè plan ak Bondye konsa, lè nou vle fè disip yo pote yon chay ni zansèt nou ni nou menm nou pa t’ ka pote? 11Okontrè, nou kwè se yon favè Jezikri fè nou lè l’ delivre nou, menm jan li fè l’ pou yo tou. 12Apre sa, tout moun pe bouch yo, yo t’ap koute Banabas ak Pòl ki t’ap rakonte tout bèl bagay ak tout mirak Bondye te ba yo pouvwa fè pou li nan mitan moun lòt nasyon yo. 13Lè yo fin pale, Jak pran lapawòl, li di: Frè m’ yo, koute mwen. 14Simon fèk esplike nou ki jan, depi nan konmansman, Bondye te pran swen moun lòt nasyon yo pou l’ te ka chwazi nan mitan yo yon pèp ki pou pote non li. 15Sou pwen sa a, pawòl pwofèt yo dakò nèt. Men sa ki ekri nan Liv la: 16Apre sa, m’a retounen. Se Bondye k’ap pale. M’a rebati kay David la ki te fin tonbe, m’a repare mazi li yo, m’a kanpe kay li a ankò. 17Konsa, tout lòt moun yo va chache Bondye, ansanm ak tout nasyon mwen chwazi pou pote non mwen. 18Men sa Bondye di. Se li menm ki fè nou konnen bagay sa yo depi lontan. 19Se poutèt sa, mwen menm, Jak, mwen kwè nou pa dwe antrave moun lòt nasyon yo ki vin jwenn Bondye. 20Men, ann ekri yo, ann mande yo pou yo pa manje vyann bèt yo te ofri pou touye pou zidòl, pou yo egzante tout dezòd lachè, pou yo pa manje ni vyann bèt ki mouri toufe, ni san. 21Paske, depi lontan lontan, y’ap fè konnen lalwa Moyiz la nan tout lavil yo. Se chak jou repo y’ap li l’ pou yo nan sinagòg yo. 22Lè sa a, apòt yo, chèf fanmi yo ansanm ak tout legliz la deside pou yo chwazi kèk moun pami yo ki pou vwayaje al Antiòch ansanm ak Pòl ak Banabas. Yo chwazi Jid, ki te rele Basabas, ak Silas, de moun frè yo te respekte anpil. 23Yo te ba yo lèt sa a pote ale: Apòt yo ak chèf fanmi yo, ki frè nou, voye bonjou pou tout frè nan moun lòt nasyon yo k’ap viv nan lavil Antiòch, nan peyi Siri ak nan peyi Silisi. 24Nou te vin konnen te gen moun ki soti bò isit la al lakay nou. Yo pa t’ manke boulvèse nou, yo pa t’ manke fatige nou ak pawòl yo t’ap di. Men, nou menm nou pa t’ ba yo okenn lòd konsa. 25Se poutèt sa, nou tout ki isit la, nou tonbe dakò pou nou chwazi kèk delege n’ap voye bò kote nou. Y’ap vwayaje ansanm ak Pòl ak Banabas, de frè nou renmen anpil, 26ki te riske lavi yo pou non Jezikri, Seyè nou an. 27Se konsa, nou voye Jid ak Silas ki va ban nou menm mesaj la ak pwòp bouch yo. 28Pou Sentespri a ak pou nou menm, men sa nou jwenn ki bon pou di nan keksyon sa a: Nou p’ap mete lòt chay sou zepòl nou pase sa n’ dwe mete. 29Pa manje vyann bèt ki te ofri pou zidòl, pa manje san, pa manje vyann bèt ki mouri toufe, egzante tout dezòd lachè. N’a fè byen si nou pa fè bagay sa yo. Bondye ak nou! 30Apre sa, moun legliz Jerizalèm yo kite delege yo ale. Delege yo pati pou Antiòch. Lè yo rive, yo sanble tout moun ki te kwè yo, yo renmèt yo lèt la. 31Lè yo fin li lèt la pou yo, tout moun te kontan pou bèl ankourajman lèt la te pote ba yo. 32Jid ak Silas te de pwofèt. Yo pale lontan avèk frè yo, yo ba yo kont ankourajman ak fòs. 33Yo pase kèk tan nan lavil Antiòch. Apre sa, frè yo swate yo bòn vwayaj ak kè poze. Yo menm, yo tounen ale jwenn moun ki te voye yo. 34Men, Silas te pran desizyon pou l’ te rete. 35Pòl ak Banabas pase kèk tan nan Antiòch. Ansanm ak anpil lòt frè, yo t’ap moutre moun yo anpil bagay, yo t’ap fè yo konnen pawòl Seyè a. 36Kèk tan apre, Pòl di Banabas konsa: Ann al vizite frè yo ki nan tout lavil kote nou te anonse Pawòl Seyè a. Ann al wè ki jan yo ye. 37Banabas te vle mennen Jan ki te gen ti non Mak la avèk yo. 38Men, Pòl pa t’ kwè se te yon bon lide pou yo te mennen l’, paske, dènye fwa a, li te pati kite yo nan Panfili, li pa t’ rete nèt ak yo jouk vwayaj la te fini. 39Lè sa a, yon diskisyon byen cho leve ant Pòl ak Banabas, tèlman yo separe yonn ak lòt. Banabas pran Mak avèk li, yo pran yon batiman, y’ ale lil Chip. 40Pòl menm chwazi Silas. Apre frè yo fin renmèt li nan men Bondye k’ap ba l’ favè l’, li pati. 41Li pase nan peyi Siri ak peyi Silisi; sou tout wout la li t’ap fòtifye legliz yo nan konfyans yo nan Bondye.


text: 1Si ou te ka chire syèl la desann! Mòn yo ta annik wè ou, yo ta pran tranble. 2Yo ta moute desann tankou dlo k’ap bouyi sou gwo dife bwa. Desann non pou fè lènmi ou yo konnen ki moun ou ye, pou fè tout nasyon yo tranble devan ou! 3Yon lè, ou te desann, ou te fè yon bann bagay nou pa t’ap tann, bagay ki fè moun pè: mòn yo te wè sa, yo te pran tranble. 4Pesonn pa janm wè ni yo pa janm tande yon Bondye tankou ou ki ka fè tou sa pou moun ki met espwa yo nan li. 5Men, ou louvri bra ou pou ou resevwa moun ki te kontan mache dwat devan ou yo, moun ki te mache nan chemen ou mete devan yo epi ki pa janm bliye ou yo. Men, ou te move dèske nou pa t’ sispann fè sa ki mal. Sa lakòz n’ap soufri jouk jou w’a vin delivre nou. 6Nou tout nou te tankou moun ki pa nan kondisyon pou sèvi ou. Tou sa nou t’ap fè ki byen te tankou rad sou moun ki pa nan kondisyon pou sèvi ou. Akòz peche nou yo, nou te tankou fèy chèch van ap bwote. 7Pesonn pa lapriyè ou ankò! Pesonn pa chonje reve vin mande ou sekou. Ou vire do ban nou. Ou lage nou, ou kite peche nou yo fini ak nou. 8Men, Seyè, se ou ki papa nou! Se tè krich nou ye. Se ou menm k’ap ban nou fòm. Se ou menm ki te fè nou ak men ou. 9Tanpri, Seyè, pa fache tout fache sa a ak nou ankò! Pa kenbe nou nan kè ou poutèt peche nou yo! Se pèp pa ou la menm nou te ye! Tanpri, pitye pou nou! 10Lavil yo mete apa pou ou yo rete san moun ladan yo. Mòn Siyon an tankou yon dezè. Lavil Jerizalèm tounen yon savann. 11Tanp nou an, bèl kay yo te mete apa pou ou a, kay kote tout zansèt nou yo t’ap fè lwanj ou a, dife fin boule sa. Tout bèl kote nou te renmen yo fin kraze. 12Seyè, tou sa pa di ou anyen? Ou p’ap fè anyen pou nou? Ou pral kite nou soufri jouk nou p’ap kapab ankò?


text: 1Mete sa byen nan tèt ou: nan dènye jou yo, tan an pral difisil anpil. 2Moun pral fè rayisab, y’ap renmen lajan, y’ap fè grandizè, lògèy ap vire tèt yo, y’ap pale Bondye mal, y’ap dezobeyi papa ak manman yo, y’ap engra, y’ap san okenn respè pou bagay Bondye. 3Kè yo ap di, y’ap san pitye, y’ap pale moun mal, y’ap fè gwo kòlè, y’ap brital. Yo p’ap vle wè sa ki byen menm. 4Y’a mòde an trèt, y’a fè kòlè fasil, lògèy va gonfle lestonmak yo. Y’ap pito plezi pase sèvis Bondye. 5Y’ap fè tankou y’ap sèvi Bondye. Men, yo pa kwè nan pouvwa Bondye a tout bon vre. Pa mele ak moun konsa menm. 6Gen ladan yo k’ap antre lakay moun pou pran tèt medam ki fèb yo, ki gen konsyans yo chaje anba peche epi k’ap kite tout kalite move lanvi mennen lavi yo. 7Medam sa yo toujou ap chache konnen. Men, yo pa janm ka rive konnen verite a. 8Menm jan ou te wè Janès ak Janbrès t’ap fè Moyiz opozisyon an, konsa tou moun sa yo ap fè verite a opozisyon. Se yon bann moun ki gen lespri yo deraye. Bondye voye yo jete paske yo pa gen konfyans tout bon nan li. 9Men, yo p’ap rive lwen, paske tout moun pral rekonèt jan yo pèdi tèt yo, menm jan sa te rive pou Janès ak Janbrès. 10Men, ou menm, ou te swiv mwen pye pou pye nan tout bagay: nan verite mwen moutre moun yo, nan jan mwen mennen lavi mwen, nan lide m’ mete nan tèt mwen, nan konfyans mwen gen nan Bondye, nan pasyans mwen, nan renmen mwen gen nan kè m’, nan jan mwen kenbe fèm, 11nan pèsekisyon mwen ak nan soufrans mwen. Ou konnen tou sa ki te rive m’ Antiòch, Ikoniòm ak List, ki kalite pèsekisyon mwen te sipòte. Men, Bondye te delivre m’ anba yo tout. 12Tout moun ki vle viv nan sèvis Bondye ansanm ak Jezikri gen pou soufri pèsekisyon. 13Men, mechan k’ap fè bagay pou twonpe moun yo pral pi lwen toujou nan mechanste yo, yo toujou ap twonpe moun, y’ap kite moun twonpe pwòp tèt yo tou. 14Kanta ou menm, se pou ou kenbe fèm sa yo te moutre ou la, sa ou te resevwa ak fèm konviksyon, paske ou konnen nan men ki moun ou te aprann yo. 15Depi ou te tou piti ou konnen sa ki nan Liv Bondye a. Se liv sa a k’ap ba ou bon konprann, bon konprann ki fè moun rive delivre, gremesi konfyans yo gen nan Jezikri. 16Tou sa ki ekri nan Liv la, se nan Lespri Bondye a yo soti. Y’ap sèvi pou moutre moun verite a, pou konbat moun ki nan lerè, pou korije moun k’ap fè fòt, pou moutre yo ki jan pou yo viv byen devan Bondye. 17Konsa, yon moun k’ap sèvi Bondye, li tou pare, li gen tou sa li bezwen pou l’ fè tou sa ki byen.


text: 1Sou wityèm jou a apre yo fini avèk sèvis pou mete yo apa pou Bondye a, Moyiz rele Arawon ak pitit gason l’ yo ansanm ak tout chèf fanmi pèp Izrayèl la. 2Epi li di Arawon konsa: -Pran yon jenn ti towo san ankenn enfimite ki pou sèvi ofrann pou peye pou sa nou fè ki mal, ak yon belye mouton san ankenn enfimite ki pou sèvi ofrann pou nou boule nèt pou Seyè a. Ofri yo bay Seyè a. 3Apre sa, w’a mande moun pèp Izrayèl yo pou yo pran yon bouk san ankenn enfimite ki pou sèvi ofrann pou yo boule nèt pou Seyè a, yon ti towo san ankenn enfimite ki gen ennan ak yon ti mouton san ankenn enfimite ki gen ennan ki pou sèvi ofrann pou peye pou sa pèp la fè ki mal. 4Lèfini, y’a pran yon towo ak yon belye pou sèvi ofrann pou di Bondye mèsi. Y’a ofri yo tout bay Seyè a ansanm ak ofrann grenn ki sot nan jaden yo melanje ak lwil. Y’a fè sa paske Seyè a pral parèt devan yo jòdi a. 5Se konsa yo pran tou sa Moyiz te ba yo lòd pran an. Yo mennen yo devan pòt Tant Randevou a. Apre sa, tout pèp la nèt sanble menm kote a, yo rete kanpe devan Seyè a. 6Lè sa a Moyiz di yo: -Seyè a te bay lòd pou nou te fè tou sa pou li ka fè nou wè pouvwa li. 7Apre sa, Moyiz di Arawon konsa: -Pwoche bò lotèl la, fè yon ofrann pou peye pou tou sa ou fè ki mal, ak yon ofrann pou ou boule nèt pou Seyè a. Apre sa w’a fè menm bagay pou pèp la. Wi, mete ofrann pèp la devan Bondye, mande Bondye pou l’ fè yo gras, jan Seyè a te bay lòd la. 8Se konsa Arawon pwoche bò lotèl la, li touye ti towo bèf li te bay pou ofrann pou peye pou sa li te fè ki mal. 9Pitit li yo pote san an ba li, li tranpe dwèt li nan san an, epi li mete ti gout san sou kat kòn lotèl la. Apre sa, li vide rès la nan pye lotèl la. 10Lè l’ fini, li pran grès la, wonyon yo, mas grès ki te sou fwa a, li mete yo boule sou lotèl la jan Seyè a te bay Moyiz lòd la. 11Pou vyann lan ak po a, li boule yo nan dife andeyò lòt bò limit kote yo rete a. 12Apre sa, Arawon touye bèt li te ofri pou boule nèt pou Seyè a. Pitit li yo pote san an ba li, li vide l’ sou lotèl la ak tout arebò lotèl la. 13Yo pote ba li tou tèt la ansanm ak rès vyann lan dekoupe, epi li mete yo boule sou lotèl la. 14Li lave tripay yo ansanm ak pye yo. Lèfini li mete yo boule sou lotèl la anwo vyann yo t’ap boule pou Seyè a. 15Apre sa, Arawon mete ofrann pèp la devan Seyè a: li pran bouk pèp la te ofri pou peye pou sa yo fè ki mal la, li touye l’ epi li ofri l’ bay Seyè a pou peche pèp la, jan l’ te fè l’ pou pa l’ la. 16Apre sa, li fè ofrann pou yo boule nèt pou Seyè a, dapre regleman yo. 17Li mete ofrann grenn jaden yo devan Seyè a. Li pran yon ponyen farin, li boule l’ sou lotèl la, anplis ofrann ki t’ap boule depi maten an. 18Li touye towo a ak belye a, li ofri yo tankou ofrann pèp la fè pou di Bondye mèsi. Pitit li yo pote san an ba li, li vide san an sou lotèl la ak tout arebò lotèl la. 19Apre sa, Arawon pran tout moso grès towo a ak moso grès belye a, ke yo, grès ki vlope zantray yo, mas fwa yo, grès ki kouvri wonyon yo. 20Li mete yo yonn sou lòt sou de moso pwatrin yo, epi li pote tout grès yo, li mete yo boule nèt sou lotèl la. 21Men, li pran moso pwatrin yo ak jigo dwat yo, li balanse yo devan Seyè a tankou yon ofrann, jan Moyiz te ba li lòd fè a. 22Lè Arawon fin fè tout ofrann pou peye pou sa yo te fè ki mal, ofrann pou yo boule nèt pou Bondye ak ofrann pou di Bondye mèsi, li leve men l’ anwo pèp la, li beni yo epi li desann. 23Moyiz ak Arawon antre anndan Tant Randevou a. Lè yo soti, yo beni pèp la ankò. Se lè sa a pouvwa Seyè a parèt devan je pèp la. 24Yon dife rete konsa, li soti nan syèl la, li boule tout vyann ak tout grès ki te sou lotèl la. Lè pèp la wè sa, yo tout pran rele sitèlman yo te kontan epi yo tonbe fas atè devan Bondye.


text:
Trezò pou al lachas dèyè
Nettoyage, moute grenier a est avanti yon lè ou jwenn yon kat trezò pèdi sa yo fè pati pou gran-gran papa ou. Èske w pwè pou naje kont courants e trouve ke anpil bèl grenn pèl ke nou kapab? Gade pou pwès miray ak naje osi vit ke nou kapab. Kite pou al lachas a trezò dèyè kòmanse èd
Weird Avanti Nicholas \\ '
Weird Avanti Nicholas \\ '
Abiye Tonton Nwèl
Jis kèk jou kite Et Tonton Nwèl ap vini lakay ou! Santa bezwen al pare pou l' gwo Et majik vwayaj swa nwèl la. Ede l' pou chwazi dwat rad Et akseswa pou vwayaj li a. Kite tout pandan disponib Et chwazi a yon sèl ou tankou pi bon abiye Santa! Yon fwa ke ou ap fè senpleman enprime Et pataje ansanm ak zanmi ou. Mwen swete ke nou tout yon Jwaye Nwèl! Vini non! VINI NON! Vini non!
Sauteed poul
Èske ou fanatik sou atis culinaire? Lè sa a, se jou chans ou, ou kapab aprann kijan pou yo fè pi bon gou manje poul sauteed nan yon chef ak. La recette trè fasil, ou bezwen pou ajoute ingrédients mande yo, fè yon melanj yo ak founen yo dapwè sa pou recette nou fè. Si ou pa gen okenn dout, mande a chef san ezitasyon. Bon chans!
Byenveni nan BBDressup.com, se yon plezi nèt san abiye nan jwèt pou fi sit entènèt. Chak Et chak jou nou fonction 6 nouvo libre rad moute jwèt. sa se pwèske 40 nouvo filles jwèt pa semenn yo tout approprié pou nou odyans jenn gason. Nou pwèske ont abiye jwèt pou fi. Maryaj, mode, célébrités, prensès, contes, ak mermaid abiye jwèt pou sèlman bay non de twa. Boudis nou gen tou rad animal moute jwèt ak cuisine jwèt, jwèt VPN pou fi ak lis la va. Bon de tout, se sa tout nou fi jwèt yo nèt gratis, epi nou pa bezwen une connexion ou abònman yo. jis vini ak mache jan ou renmen tout de nou lib rad moute jwèt chak jou. Tanpri, tchyeke tounen souvan, jan nou toujou chanje e amelyore rad nou moute sit entènèt jwèt.
D' 2011-2012, tout dwa rezève. patrone pa Abiye jwèt


text:
Antanke gason nan Prètriz la, nou gen yon wòl esansyèl pou nou jwe nan sosyete a, nan fwaye nou, ak nan Legliz la.
Frè m yo, nan ane k sot pase yo, anpil bagay te di e anpil bagay te ekri sou difikilte gason yo ak tigason yo ap rankontre. Pa egzanp, men kèk tit liv: Why There Are No Good Men Left (Poukisa pa gen bon moun ankò),The Demise of Guys (Gason yo lage sa),The End of Men (Fen gason yo), Why Boys Fail (Poukisa tigason yo echwe), ak Manning Up (Aji tankou gason. Sa ki enteresan, sèke pifò nan liv sa yo sanble se fi ki ekri yo. Nan chak ladan yo, yon tèm komen ki egziste nan analiz sa yo sèke, nan anpil nan sosyete modèn yo, gason yo ak tigason yo ap resevwa sinyal plen konfizyon e ki sanble an konfli youn ak lòt sou wòl yo ak valè yo nan sosyete a.
Otè Manning Up (Aji tankou gason) an demontre l nan fason sa a: “Sa sete yon règ sivilizasyon prèske inivèsèl ki di pandan tifi te vin tounen fi tou senpleman paske yo te atenn matirite fizik, tigason yo, yo menm, te dwe pase yon tès. Yo te bezwen demontre kouraj yo, akonplisman fizik yo, oswa metriz konpetans ki nesesè. Objektif la sete pou pwouve kapasite yo pou pwoteje fi yo ak timoun yo; sa sete toujou wòl sosyal fondamatal yo. Men, jodia, avèk fi k ap fè pwogrè andedan yon ekonomi avanse yo, wòl mari ak papa yo ki ta dwe travay pou soutni fanmi a vin kounyeya opsyonèl, e trè karakteristik gason yo te bezwen pou jwe wòl yo a—detèminasyon, fòs, kouraj, fidelite—pasedmòd e menm yon tijan anbarasan.”1
Nan zèl yo pou kreye posiblite pou fi yo, yon bagay ke nou aplodi, gen moun ki denigre gason yo ak kontribisyon yo. Se kòmsi yo panse ke lavi a se yon konpetisyon ant gason ak fi—ke youn dwe domine lòt, e kounyeya se tou pa fi yo. Genyen ki deklare ke yon karyè se bagay ki pi enpòtan, epi maryaj ak timoun, se e ta dwe, bagay ki totalman ochwa—konsa, poukisa nou bezwen gason?2 Nan twòp fim nan Hollywood, nan cho televizyon ak menm nan piblisite, yo montre gason kòm enkonpetan, san matirite, oswa egoyis. Denigreman kiltirèl sa a anvè gason yo gen yon efè devastan.
Nan Etazini, pa egzanp, yo rapòte: “Tifi yo reyisi pi byen kounyeya pase tigason yo, nan tout nivo, soti nan lekòl primè rive nan etid siperyè. Rive nan uityèm, pa egzanp, se sèlman ven pousan nan tigason yo ki konn ekri e vennkat pousan ki konn li. Pandan tan sa a, nan ane 2011 la, rezilta jenòm yo nan egzamen pou antre nan inivèsite amerikèn yo te pi mal pase jan yo te ye depi karant an. Selon Sant Nasyonal pou Edikasyon an (NCES), tigason yo trant pousan plis ka kite segondè ak kolèj pase tifi yo. ... Yo predi ke, rive 2016, fi yo ap pran swasant pousan nan diplòm inivèsitè yo, swasanntwa pousan nan metriz yo, ak sennkannkat pousan nan doktora yo. De tyè etidyan nan pwogram ratrapaj espesyal yo se gason.”3
Kèk gason ak jèn gason pran sinyal negatif sa yo yon ekskiz pou yo evite asime responsablite yo e pou yo pa janm reyèlman vin adilt. Nan yon obsèvasyon ki twò souvan se laverite, yon pwofesè inivèsite te fè remak sa a: “Mesye yo vin nan klas avèk kaskèt bezbòl yo alanvè, ak [fèb] eskiz sa a “konpitè a vale devwa m yo’. Pandan tan sa a, fi yo tcheke ajanda yo e mande lèt rekòmandasyon pou al etidye avoka.”4 Yon fi, ke wòl li se kritik sinema, te eksprime vizyon ase sinik ke “sa nou ka atann nan men yon gason, si nou gen ase chans epi nou chwazi pou n gen yon patnè, se egzakteman sa—yon patnè. Yon moun ki ret nan plas li pandan ke l ap respekte lefèt ke nou rete nan plas pa nou.”5
Frè m yo, sa pa dwe konsa pou nou menm. Antanke gason nan Prètriz la, nou gen yon wòl esansyèl pou nou jwe nan sosyete a, nan fwaye nou, ak nan legliz la. Men nou dwe rete gason ke fi ka fè konfyans, timoun ka fè konfyans, e Bondye ka fè konfyans. Nan Legliz la ak wayòm Bondye a nan dènye jou sa yo, nou pa ka pèmèt nou gen tigason ak gason k ap ale aladeriv. Nou ka pèmèt nou gen jènjan ki manke disiplin pèsonèl e ki ap viv pou amize yo sèlman. Nou pa ka pèmèt nou gen jèn adilt gason ki pa pral okenn kote nan lavi a, ki pa sonje seryezman pou yo fòme yon fanmi e pote yon vrè kontribisyon nan mond sa a. Nou pa ka pèmèt nou gen mari ak papa ki neglije direksyon espirityèl nan fwaye a. Nou pa ka pèmèt nou gen gason ki ap egzèse Sent Prètriz, selon Lòd Pitit Gason Bondye a, k ap pèdi fòs yo nan pònografi oubyen pase lavi yo sou Entènèt (iwonikman, pou yo nan mond lan san yo pafè pati mond lan).
Frè m yo, nou gen travay pou nou fè
Jènjan yo, nou bezwen travay byen lekòl epi apresa kontinye etidye apre segondè nou. Kèk nan nou pral anvi fè etid inivèsitè ak karyè nan biznis, agrikilti, nan gouvènman an, oubyen lòt pwofesyon. Gen nan nou ki pral eksele nan bagay atistik, nan mizik, oubyen ansèyman. Gen lòt ki pral chwazi yon karyè militè oubyen aprann yon metye manyèl. Atravè ane yo, mwen te gen yon kantite atizan ki t ap travay pou remodle ak repare kèk bagay lakay mwen e mwen te admire talan mesye sa yo ak kapasite yo pou travay di. Nan kèlkeswa domèn nou chwazi, li esansyèl pou nou vin konpetan pou nou kapab sipòte yon fanmi ak pote yon bon kontribisyon nan kominote nou ak nan peyi nou.
Mwen te fè k gade yon videyo ki montre yon jounen nan lavi yon jèn gason 14 an nan End ki rele Amar. Li leve bonè pou al travay nan de djòb, anvan e apre lekòl, sis jou edmi pa semèn. Salè li pote yon tikal pati nan mwayen fanmi li. Li kouri al lakay sou yon bisiklèt depafini lè l fini dezyèm djòb la lè l fènwa e li debwouye l pou l fè devwa nan ti lè sa l genyen an anvan l lage kòl sou kabann ni atè a nan mitan frè ak sè l yo tou dòmi, vè 11:00 chak swa. Malgre ke m pa janm rankontre li, mwen santi m fyè de li pou dilijans li ak kouraj li. Li fè tout sa l kapab avèk ti mwayen limite li, e li se yon benediksyon pou fanmi li.
Nou menm, gason adilt yo: papa, adilt sèl, dirijan, enstritè nan fwaye, se pou nou rete egzanp diy epi ede jenerasyon tigason ka p grandi yo vin gason. Anseye yo konpetans nesesè yo nan sosyete a, ak lòt bagay tankou: kijan pou yo patisipe nan yon konvèsasyon, kijan pou yo fè konesans e pale avèk lòt moun; kijan pou yo antann avèk fi yo ak tifi yo, kijan pou yo sèvi, kijan pou yo akif e divèti yo, kijan pou yo gen pastan san yo pa vin depandan de li, kijan pou yo korije erè yo e fè pi bon chwa.
Epi konsa, pou nou tout k ap koute, kèlkeswa kote mesaj sa a ka rive jwenn nou, m ap di jan Jeyova te di Jozye a: “Mete gason sou ou, pa dekouraje” (Jozye 1:6). Pran kouraj e prepare w pi byen w kapab, kèlkeswa sikonstans ou ye. Prepare w pou w vin yon bon mari ak yon bon papa; prepare w pou w vin yon bon sitwayen pwodiktif; prepare w pou w sèvi Senyè a, ou se detantè Prètriz Li a. Kèlkeswa kote ou ye, Papa ou ki nan Syèl la sousye de ou. Ou pa poukont ou; ou gen prètriz la e ou gen don Sentespri a.
Nan tout kote yo bezwen nou yo, youn nan kote ki pi enpòtan an se nan kowòm prètriz nou. Nou bezwen kowòm ki pote nourisman bay manm yo jou Dimanch, e ki ap sèvi tou. Nou bezwen dirijan kowòm ki konsantre sou fè travay Senyè a, ak soutni manm kowòm yo ak fanmi yo.
Panse ak travay misyonè. Jènjan, nou pa gen tan pou n pèdi. Nou pa ka tann jis lè nou rive disèt oubyen dizuitan pou nou seryezman prepare nou. Kowòm Prètriz Aawon yo kapab ede manm li yo konprann sèman ak alyans prètriz la e prepare yo pou òdinasyon yo kòm ansyen; yo kapab ede yo konprann ak prepare pou òdonans tanp yo; e yo ka ede yo prepare yo pou reyisi misyon yo. Kowòm Prètriz Mèlkisedèk yo ak Sosyete Sekou kapab ede paran yo prepare misyonè ki konnen Liv Mòmon an e ki pral ale nan chan misyon an totalman angaje. Epi nan chak pawas ak branch, menm kowòm sa yo ka fòme yon kolaborasyon efikas avèk misyonè aplentan yo ki ap sèvi ladan yo.
Yon travay ki esansyèlman repoze sou zepòl Prètriz la, se apèl Sovè a, repete pa Prezidan Thomas S. Monson nan, pou al chèche moun ki kite levanjil la la oubyen ki vin fache pou yon rezon kèlkonk yo. Nou gen anpil siksè nan travay sa a, enkli travay ekselan akonpli pa jènjan yo. Yon kowòm Prètriz Aawon nan Pawas Espanyòl Rio Grande a nan Albuquerque, nan Nouvo Meksik, te reyini ansanm pou pale de tigason yo te ka mennen retounen epi apresa, an gwoup, yo t al vizite yo chak. Youn te di: “Lè yo te vini nan pòt lakay mwen an, m te santi m enpòtan,” epi yon lòt te di: “M santi m kontan andedan mwen paske yon gen yon moun ki vle m ale legliz; sa fè m anvi al legliz kounyeya.” Lè manm kowòm yo te vizite e envite yon jènjan pou l te retounen, yo te mande l pou l te vini avèk yo nan pwochen vizit la, e li te fè sa. Yo pa t jis envite li pou l te vin legliz semèn apre a; yo te imedyatman entegre l nan lavi kowòm nan.
Yon lòt travay difisil men estimilan nan prètriz la se sa istwa familyal la ak tanp lan. Rete tann yon lèt Premye Prezidans la pral voye semèn pwochèn ki ofri yon apèl renouvle ak yon vizyon pi elve pou pati esansyèl sa a nan travay la nou genyen pou nou akonpli a.
Kowòm nou yo fòme yon sipò fratènite mityèl tou. Prezidan Gordon B. Hinckley te di yon fwa: “Se ap yon bèl jou, frè m yo, yon jou kote objektif Senyè a ap akonpli, lè kowòm Prètriz nou yo vin tounen yon sous fòs pou tout gason ki fè pati yo, lè chak gason sa yo kapab di tout bon, ‘M se manm yon Kowòm Prètriz nan Legliz Jezikri pou Sen Dènye Jou yo. M pare pou ede frè m yo nan tout bezwen yo, jan m konnen yo kanpe tou pare pou ede m nan pa m yo. Nan travay ansanm, nou va grandi espirityèlman antanke pitit gason alyans Bondye. Nan travay ansanm, nou ka kanpe, san anbarasman e san krent, kont tout van ladvèsite ki ka soufle, keseswa l ekonomik, sosyal, oubyen espirityèl’”6
Malgre pi bon efò nou, bagay yo pa toujou pase jan nou te planifye, e yon “van advèsite” patikilye ki ka vin nan lavi yon moun se chomaj. Yon ansyen bwochi sou antrèd nan Legliz la di: “Yon gason ki san travay gen yon enpòtans espesyal pou Legliz la paske, prive de eritaj natirèl li pou travay, li anba eprèv jan Jòb te anba eprèv la, nan entegrite li. Amezi jou ap pase vin tounen semèn ak mwa e menm ane advèsite, blesi a grandi pi plis ... Legliz la pa ka espere sove yon moun jou Dimanch si, pandan semèn nan, li asiste gwo difikilte l ap travèse epi l pa fè anyen.”7
An Avril 2009, ansyen Konseye Episkopa Prezidan an, Richard C. Edgley, te rakonte m istwa yon kowòm egzanplè ki te mobilize pou te ede yon manm kowòm nan ki te pèdi travay li:
“Garaj Phil la, nan Centerville nan Uta se yon egzanp sou sa dirijan prètriz yo ak yon kowòm kapab akonpli. Phil sete yon manm kowòm ansyen an e l t ap travay kòm mekanisyen nan yon garaj reparasyon otomobil nan katye a. Malerezman, garaj la kote Phil t ap travay la te tonbe anba pwoblèm ekonomik e yo te oblije voye Phil ale. Li te devaste pa jan bagay yo te vire a.
“Lè l te tande Phil te pèdi travay li, evèk li, Leon Olson, ak prezidans kowòm ansyen an te priye pou yo te ka jwenn fason yo te ka ede Phil retounen sou pye l. Apretou, li sete yon manm kowòm nan, yon frè, e li te bezwen èd. Yo te konkli ke Phil te ge talan pou l te jere pwòp biznis pa li. Youn nan manm kowòm nan te di ke l te gen yon ansyen antrepo ki petèt te ka itilize kòm yon atelye reparasyon oto. Lòt manm nan kowòm nan te ka ede rasanble zouti ak ekipman pou ekipe nouvo garaj la. Prèske tout moun nan kowòm nan te ka omwen ede netwaye antrepo a.
“Yo te pataje ide yo a avèk Phil; epi yo te prezante plan yo bay manm kowòm yo. Antrepo a te netwaye e renove; zouti te rasanble, e tout bagay te anplas. Garaj Phil la sete yon siksè e finalman li te demenaje al nan yon batiman pi bon, ak pi pèmanan, tout sa paske frè l yo nan kowòm nan te ofri l èd nan yon moman bezwen.”8
Natirèlman, jan pwofèt yo toujou ap repete pandan tout ane yo, “Pati ki pi enpòtan nan travay Senyè a pou ou ka akonpli se sa w ap akonpli andedan fwaye ou.”9 Nou gen anpil pou nou fè pou fòtifye maryaj yo nan sosyete ki ap san rete diminye enpòtans li ak bi li sa yo. Nou gen anpil pou n fè pou anseye pitit nou yo pou yo “priye, e mache dwat devan Senyè a” (D&A 68:28). Tach nou se pa lòt bagay pase ede pitit nou yo santi gwo chanjman nan kè oswa konvèsyon sa a pou Senyè a yo pale si klèman nan Liv Mòmon an (gade Mozya 5:1–12; Alma 26). Ansanm avèk Sosyete Sekou, kowòm prètriz yo ka fòtifye paran yo ak maryaj yo, epi kowòm yo kapab pote benediksyon prètriz yo bay fanmi paran selibatè yo.
Wi, frè m yo, nou gen travay pou nou fè. Mèsi pou sakrifis n ap fè yo ak bon bagay n ap fè yo. Kontinye, epi Senyè a ap ede nou. Pafwa nou gen dwa pa tèlman konn kisa pou n fè ak sa pou n di---jis kontinye. Kòmanse aji, epi Senyè a bay asirans ke “yon pòt reyèl ap louvri pou [nou]” (D&A 118:3). Kòmanse pale, epi Li pwomèt: “Nou pap gen konfizyon devan lèzòm; Paske nou ap resevwa nan lè a menm, wi, nan moman an menm, kisa pou nou di” (D&A 100:5–6). Se vre ke nan plizyè fason, nou se moun òdinè ak enpafè, men nou gen yon Mèt pafè ki te reyalize yon Ekspyasyon pafè e nou ka konte sou gras li ak prètriz li a. Si nou repanti epi nou pirifye nanm nou, yo pwomèt nou ke n ap anseye epi dote avèk pouvwa ki soti anwo (gade D&A 43:16).
Legliz la ak mond lan ak fi yo ap kriye pou gason, reyèl gason, ki ap devlope kapasite yo ak talan yo, ki dispoze pou travay ak fè sakrifis, ki ap ede lòt moun atenn bonè ak sali. Y ap kriye “Leve, O Gason Bondye yo!”10 Se pou Bondye ede nou fè sa. Nan non Jezikri, amèn.
Show References
-
1. Kay S. Hymowitz, Manning Up: How the Rise of Women Has Turned Men into Boys (2011), 16.
-
2. “Lè nou mande jèn yo jodia kisa ki ap fè yo vin adilt, prèske youn nan yo pa mansyone maryaj. Yo plis pèsevwa eleman ki antoure travay yo—fini etid yo, gen endepandans finansye, jwenn yon travay aplentan—kòm bagay ki endike yo rive. Travay, karyè, endepandans: se sa ki sous esansyèl idantite jodia” (Hymowitz, Manning Up, 45). Presyon yo mete sou fi yo pou yo adopte etik anti maryaj la patikilyèman entans. Yon jounalis nan Times nan Londre te ekri: Pèsonn, ni fanmi mwen, ni pwofesè mwen, pa t janm te di m: ‘O, wi, anfèt, petèt ke yon jou ou gen dwa anvi vin yon konjwen ak yon manman.’ Yo te tèlman detèmine pou wè nou suiv yon nouvo chemen modèn ak egalego ak gason, ke anbisyon istorik jenerasyon fanm yo—(marye e elve timoun)—te entansyonèlman soti nan vizyon yo sou avni nou.” (Eleanor Mills, “Learning to Be Left on the Shelf,” Sunday Times, Apv. 18, 2010, www.thetimes.co.uk; in Hymowitz, Manning Up, 72). Yon lòt ekriven nan karantèn site kèk repons pou yon atik li te ekri sou regrè li dèske li pa t janm marye. “Mwen totalman orifye que ou bezwen yon gason,” “Kote amou pwòp ou?!” “Ou pouse depandans lan desann jis nan transizyèm degre” ak “Si pitit fi m nan, lè l ap grandi, vle yon gason nan mwatye jan ou vle a, m ap konnen ke m te rate yon bagay nan edikasyon li” (Lori Gottlieb, Marry Him: The Case for Settling for Mr. Good Enough [2010], 55).Bòn nouvèl la sèke laplipa moun, espesyalman jèn adilt yo, pa achte mesaj anti maryaj ak anti fanmi sa a. “Selon yon etid yon ekonomis nan inivèsite Pennsylvani an te fè an 2008, nan Etazini, katreven sis pousan nan fanm blanch ki fè etid siperyè yo te marye anvan karantan, konpare ak katrevenuit pousan sa ki fè mwens etid yo. Kantite gason blan ki fè etid siperyè yo menmjan tou: katrevenkat pousan marye anvan karantan an 2008. Sajès tradisyonèl la, soutni pa lòt rechèch, kapab di ke maryaj se pa vrèman yon kado pou fanm yo. Men fanm blanch ki fè etid siperyè yo pa sanble yo kwè sa. Nan tout gwoup yo, se yo menm ki gen plis tandans panse ke ‘moun marye pa jeneralman pi gen bonè pase moun ki pa marye yo’ ... Gwo majorite a, swasanndis pousan nan etidyan premyè ane etid siperyè yo panse ke elve timoun se yon bagay ki “esansyèl” oubyen “trè enpòtan” pou avni yo” (Hymowitz, Manning Up, 173–74).
-
3. Philip G. Zimbardo and Nikita Duncan, The Demise of Guys: Why Boys Are Struggling and What We Can Do about It (2012), e-book; see the chapter “Behind the Headlines.”
-
4. Barbara Dafoe Whitehead, Why There Are No Good Men Left: The Romantic Plight of the New Single Woman (2003), 67.
-
5. Amanda Dickson, “‘Hunger Games’ Main Character a Heroine for Our Day,” Deseret News, Apr. 2, 2012, www.deseretnews.com.
-
6. Gordon B. Hinckley, “Welfare Responsibilities of the Priesthood Quorums,” Ensign, Nov. 1977, 86.
-
7. Helping Others to Help Themselves: The Story of the Mormon Church Welfare Program (1945), 4.
-
8. Richard C. Edgley, “This Is Your Phone Call,” Liahona
ak Ensign, Mr 2009, 54.
-
9. Enseignements des présidents de l’église: Harold B. Lee (2000), 134.
-
10. “Rise Up, O Men of God,” Hymns, no. 323.


text:
Vis Prezidan Edmonson patisipe nan "MiMo Art in the Park: the Big MiMo Chalk-In"
(Foto pa Marta Martinez-Aleman/Biwo Vis Prezidan Edmonson)
Vis Prezidan Audrey M. Edmonson asanm ak rezidan katye Upper East Side yo nan Distrik 3 ak MiMo Biscayne Association nan festival anyèl asosiyasyon an, "MiMo Art in the Park: the Big MiMo Chalk-In", ki te fèt nan Legion Park, N.E. 64 St. ak Biscayne Boulevard, Miami jou dimanch 4 desanm 2011. Gen atis tout laj ki te patisipe nan desinen konsepsyon pi gwo miral lakrè Miami an sou gran pasaj pyeton ki nan pak la. Festivite yo te gen lada yo manje, machann kap vann atizay ak mizik. Distrik Istorik MiMo a sòti N.E. 50yèm street rive 77yèm street sou Biscayne Boulevard. Nan foto sa a Vis Prezidan Edmonson te ansann ak manm MiMo yo, de gòch a dwat, Nancy Liebman, prezidan enterimè, Barbara Gimenez ak Robert Hernandez.


text:
Haitian Jokes | Blagues Creole
Tande sa... Gen yon Frè ki ale temwaye nan legliz Shalom Haiti. Li monte sou chè legliz la, li pran micro a, li deklare: "Legliz la... » »
Ti Mamoun ki sot nan vey de nwi a katre di maten epi pandan lap rantre lakay li yon neg rale zam sou li wap Ti Mamoun di: nan non Jesus ou pa ka fem... » »
Moise Jean Charles rencontre le Secrétaire Général de l'ONU pour la première fois. Au cours de leur introduction, le... » »
Valery Numa ki mande senatè Jean Charles, pandan kanaval la tap fèt nan depatman nò-a se ki kotew te ye? Djo Moy reponn konsa... » »
2 moun ki renmen kap fè lanmou, lè bagay la komanse bon pou fi a, li komanse kriye byen fò: "ay papi, rele yon avoka pou mwen, ak... » »
ToTo ak yon fi ki sot fè lanmou Lè yo fini..... ToTo di fi a: "Cherie eske ou se Infimiyè?" Fi a reponn: "wi! komanw... » »
Toto gen yon mès depi yo fè dri ak sos pwa nan kay la, li manje diri a, li kite sòs pwa a. Yon jou papal sot travay tou grangou... » »
Gen yon granmoun ki nan yon taksi li prale Delmas 2000, li mande kibòl ye la, taksiman nan dil Delmas 18, Granmou nan di: "kolangèt... » »
Ozetazini leu yon couple pral dòmi, madanm nan di mari li: "Good night baby" en Angleterre madanm nan di: " Good night honey "... » »
Toto ki genw bèl gwo nèg sou li, li tèlman move, tout kote l' pase li bat moun. Yon lè l'al nan yon geto, gen yon piti ki... » »


text: Ba moin en ti bo Deux ti bo, trois ti bo doudou Ba moin en ti bo Deux ti bo, trois ti bo d'amou Ba moin en ti bo Deux ti bo, trois ti bo, Ba moin tout ça ou lé Pou soulagé c?u moin. Ba moin en tibo Deux tibo, trois tibo doudou Ba moin en tibo Deux tibo, trois tibo d'amou Ba moin en tibo Deux tibo, trois tibo, Ba moin tout ça ou lé Pou soulagé c?u moin. Moin fé en charm' Pou moin charmén'hom la Moin réfléchi ayen dufoce pas bon Moin prend charme là Moin jeté dan l'an mè Moin di si ainmin moin Ya maché deyè moin Ba moin en ti bo Deux ti bo, trois ti bo doudou Ba moin en ti bo Deux ti bo, trois ti bo d'amou Ba moin en ti bo Deux ti bo, trois ti bo, Ba moin tout ça ou lé Pou soulagé c?u moin. Ba moin en ti bo Deux ti bo, trois ti bo doudou Ba moin en ti bo Deux ti bo, trois ti bo d'amou Ba moin en ti bo Deux ti bo, trois ti bo, Ba moin tout ça ou lé Pou soulagé c?u moin. Totototo Qu'est-ce qui frappe à ma porte? Cè moin lanmou Cè moin pain dou sucré. Depuis deux jou La pluie qu'a mouillé moin Par pitié, par humanité Ouvé la porte ba moin. Ba moin en ti bo Deux ti bo, trois ti bo doudou Ba moin en ti bo Deux ti bo, trois ti bo d'amou Ba moin en ti bo Deux ti bo, trois ti bo, Ba moin tout ça ou lé Pou soulagé c?u moin. Ba moin en ti bo Deux ti bo, trois ti bo doudou Ba moin en ti bo Deux ti bo, trois ti bo d'amou Ba moin en ti bo Deux ti bo, trois ti bo, Ba moin tout ça ou lé Pou soulagé c?u moin. {Break instrumental} Ba moin en ti bo Deux ti bo, trois ti bo doudou Ba moin en ti bo Deux ti bo, trois ti bo d'amou Ba moin en ti bo Deux ti bo, trois ti bo, Ba moin tout ça ou lé Pou soulagé c?u moin. Le mois de mai C'est le mois de chaleur Tout ti zoizeaux Ka changé plumage yo Tout ti pis bois Ka changé feuillage yo Alors si ou ainmin moin Ou changé pou moin. Ba moin en ti bo Deux ti bo, trois ti bo doudou Ba moin en ti bo Deux ti bo, trois ti bo d'amou Ba moin en ti bo Deux ti bo, trois ti bo


text:
Hidetoshi Nakata
Hidetoshi Nakata (an Japonè: 中 田 英 寿) (fèt, 22 janvye 1977 nan Kofu, Japon) se yon ansyen jwè football Japonè ki te jwe tankou yon milieu ak klib plizyè Ewopeyen yo, ak Bell Mare Hiratsuka nan peyi l '. Pèfòmans li te touche l 'yon repitasyon kòm youn nan meyè jwè yo Japonè yo atravè tan.
Nakata te an 2004 kòm sèl moun nan Japonè, yo chwazi a, 100 FIFA a yon nòt 125 nan pi bon foutboleur yo ap viv nan listwa, e li te tou nan toude 1997 ak 1998 te vote Player a pou Ane a nan Azi.
Nakata 2001 te genyen seri A a ak KÒM Roma ak ane a apre Itali a kopa ak Parm FC.


text:
Ki kote nou soti? Poukisa nou isit sou tè a? Ki kote nou prale apre lavi sa a? Pa gen rezon pou kesyon inivèsèl sa yo rete san repons.
Frè ak sè byeneme m yo, maten an mwen ta renmen pale avèk nou sou verite etènèl---verite sa yo ki ap anrichi lavi nou e mennen nou tounen lakay an sekirite yo.
Toupatou, moun ap prese. Avyon areyaksyon puisan ap mete vitès pou transpòte presye kagezon moun pou travèse gran kontinan ak gwo lanmè pou yo ka al nan reyinyon biznis, pou ranpli obligasyon, pou al pase vakans, oubyen al vizite fanmi. Wout toupatou---otowout, wout rapid, wout eksprès---ap pote dèmilyon otomobil, okipe pa plis pase milyon moun, nan yon flo aparaman sanfen ak pou yon kantite rezon k fè n ap kouri pou al regle zafè nou chak jou.
Nan vitès lavi kawotik sa a, èske nou janm poze pou pran yon ti tan pou medite---sitou sou verite etènèl yo?
Lè yo konpare ak verite etènèl yo, pifò nan kesyon ak preyokipasyon lavi chak jou nou yo reyèlman trè ensiyifyan. Kisa pou nou prepare pou dine aswè a? Ki koulè pou n pentire salon an? Èske nou ta dwe enskri Jhonny nan foutbòl? Kesyon sa yo ak si anpil lòt menmjan avèk yo, pèdi tout siyifikasyon yo lè moman kriz leve, lè moun nou renmen blese, lè maladi tonbe nan yon fwaye ki an bòn sante, lè chandèl lavi ap bese epi lanmò ap menase. Panse nou vin konsantre e nou fasilman kapab detèmine kisa ki reyèlman enpòtan ak sa ki senpleman ensiyifyan.
Sa pa gen lontan m t al vizite yon fi ki ap lite depi dezan anba yon maladi ki menase lavi li. Li te di ke anvan maladi a, jounen li te ranpli ak aktivite tankou netwaye kay li ala pèfeksyon epi ranpli l avèk bèl mèb. Li t al nan estidyo de fwa pa semèn e l te konn depanse tan ak lajan chak mwa pou achte nouvo rad. Li pa t konn envite pitit pitit li yo pou vin vizite l souvan, paske li toujou pè pou timen neglijan timon yo pa t kraze oubyen detwi sa l te konsidere kòm byen presye l yo.
Epi, li te reswvwa nouvèl twomatizan sanzatann sa a ke lavi mòtèl li te menase epi petèt li pa t gen anpil tan pou l te rete isit sou tè a. Li te di ke nan moman l te tande dyagnostik doktè a, li te konnen imedyatman ke l t a pral pase kèlkeswa tan l te rete a avèk fanmi li ak zanmi li epi avèk levanjil la nan sant lavi li, paske bagay sa yo reprezante sa k te pi presye pou li.
Kalite moman klèvwayans sa yo, nou tout resevwa yo, yon moman oubyen yon lòt, byenke petèt se pa toujou atravè yon sikonstans osi dramatik. Nou wè klèman ke sa ki reyèlman konte nan lavi nou ak fason nou ta dwe viv.
Sovè a te di:
“Pa anpile richès nou isit la sou latè, kote vè ak lawouj ap manje yo, kote vòlè kapab vòlè yo pote ale.
“Men anpile richès nou nan syèl la, paske la pa gen vè ni lawouj ki pou manje yo, ni vòlè ki pou vòlè yo.
“Paske kote richès ou ye, se la kè w ye tou.”1
Nan tan pwofon refleksyon oswa gran bezwen yo, nanm lòm ale vè syèl la, pou chèche yon repons divin pou pi gwo kesyon lavi yo: Ki kote nou soti? Poukisa nou isit la? Ki kote nou prale lè nou kite lavi sa a?
Repons pou kesyon sa yo nou pap jwenn yo andedan paj liv lekòl ni nan tcheke sou Entènèt. Kesyon sa yo depase mòtalite a. Yo anglobe letènite.
Ki kote nou soti? Kesyon sa a nan panse, si se pa nan pale, tout kretyen vivan.
Apot Pòl te di Atenyen yo, nan mitan Aewopaj la ke “nou se pitit Bondye.”2 Paske nou konnen ke kò fizik nou se pitit paran mòtèl nou yo, nou dwe chèche siyifikasyon deklarasyon Pòl la. Senyè a te deklare ke “lespri a ak kò a se nanm lòm.”3 Konsa lespri a se pitit Bondye. Moun ki ekri Ebre a fè referans avèk Li antanke “Papa espri yo.”4 Lespri tout moun literalman “se pitit gason ak pitit fi”5 Li.
N ap note ke, pou fè nou reflechi sou sijè sa a, pwofèt enspire ekri mesaj touchan ak panse ekstraòdinè. William Wordsworth te ekri verite sa a:
Paran yo reflechi sou responsablite yo pou anseye, enspire, ak dirije pitit yo, pou ba yo direksyon ak egzanp. Epi pandan ke paran yo ap reflechi, timoun yo---e patikilyèman jèn yo---ap poze kesyon penetran: “Poukisa nou isit la?” Jeneralman, kesyon sa a adrese an silans nan nanm yo epi l di: “Poukisa mwen isit la?”
Ala nou dwe rekonesan dèske yon Kreyatè saj te kreye yon tè epi mete nou ladan avèk yon vwal oubli sou egzistans nou te genyen anvan an pou nou kapab pase pa yon tan mizaleprèv, yon opòtinite pou pwouve tèt nou, pou nou kapab kalifye pou tout sa Bondye prepare pou nou resevwa yo.
Klèman, youn nan bi esansyèl egzistans nou isit la sou tè a se pou resevwa yon kò lachè ak zo. Yo ba nou libabit tou. Nan milye fason, nou privilijye paske nou ka chwazi pou tèt pa nou. Isit la nou aprann atravè demand difisil eksperyans pèsonèl. Nou disène ant byen ak mal. Nou fè diferans ant anmè ak dous. Nou dekouvri ke gen konsekans ki mache ak chak aksyon nou.
Si nou obeyi kòmandman Bondye yo, nou kapab kalifye pou “kay” sa a Jezi te pale a lè l te deklare: “Gen plizyè demè nan kay Papa m nan ... mwen pral prepare yon plas pou nou ... pou kote ma ye, se la na va ye tou.”7
Malgre ke nou vini nan mòtalite a “avèk nyaj laglwa,” lavi a kontinye avanse san rete. Lajenès suiv anfans, e matirite vini san nou pa reyalize. Apati eksperyans nou aprann ke nou dwe tounen vè syèl la pou n jwenn asistans pandan n ap fè chemen nou toutolon wout lavi a.
Bondye, Papa nou, ak Jezikri, Senyè nou an, trase chemen ki mennen nan pèfeksyon an. Yo envite nou pou nou suiv verite etènèl yo epi vin pafè, menmjan yo pafè a.8
Apot Pòl te konpare lavi ak yon kous. Li te egzòte Ebre yo: “Annou rejte .... tout peche ki fasilman vlope nou, epi annou kouri avèk pasyans nan chemen yo mete devan nou an.”9
Nan zèl nou, annou pa neglije konsèy saj ki nan Eklezyas la: “kous la se pa pou moun ki rapid la, batay la se pa pou vanyan an.”10 An reyalite, pri a se pou moun ki pèsevere jiskalafen an.
Lè m ap reflechi sou kous lavi a, mwen sonje yon lòt kalite kous, yon kous nan epòk anfans mwen. Zanmi m yo avèk mwen te konn pran kanif nou epi, nan bwa mou yon pyebwa, nou te konn fè ti bato jwèt. Avèk yon vwal koton nan fòm triyangilè anplas, nou chak te konn lanse ti bato sa yo nan yon kous sou dlo ajite Rivyè Provo a nan Uta. Nou te konn kouri sou tout bò rivyè a pou gade ti bato yo ki pafwa te konn balote anpil nan kouran rapid la oubyen vwayaje byen trankil pandan dlo a t ap elaji.
Pandan yon kous byen patikilye, nou te remake ke youn nan ti bato yo te pran devan tout rès yo pou ale nan liy final la. Toudenkou, kouran an te rale l twò pre yon gwo toubiyon, epi bato a te soulve bò kote li epi l te chavire. Toubiyon an te vire l anwon, sa k te fè l pa kapab jwenn wout li pou retounen nan kouran prensipal la. Finalman li te fini pa rete nan yon repo fòse nan pwent dlo a, nan mitan debri ki te antoure li, agripe pa grif lemouch vèt la ki te pran l.
Ti bato jwèt sa yo nan anfans mwen an pa t gen fondasyon pou ba yo estabilite, ni gouvènay pou ba yo direksyon, ni sous enèji pou te fè yo avanse. Inevitableman, destinasyon yo sete glise desann sou---chemen mwens rezistans la.
Kontrèman ak ti bato jwèt yo, nou resevwa kalite divin pou gide vwayaj nou. Nou antre nan mòtalite a non pa pou nou flote nan kouran balotan lavi yo men avèk pouvwa pou panse, pou rezone, ak pou akonpli.
Papa nou ki nan Syèl la pa t voye nou nan vwayaj etènèl nou an san l pa ba nou mwayen pou nou resevwa gidans li pou asire ke nou retounen an sekirite. M ap pale de lapriyè. M ap pale de chichotman ti vwa dous piti a tou; epi mwen pa bliye ekriti sent yo, ki gen pawòl Senyè a ak pawòl pwofèt yo---ke yo ba nou pou ede nou travèse liy arive a avèk siksè.
Gen yon moman k ap rive nan misyon mòtèl nou, kote n ap gen pa ezitan, souri fatige, doulè maladi---menm fen lete (jenès nou), apwòch lotòn, fredi livè, ak eksperyans nou rele lanmò a.
Tout moun k ap reflechi konn poze tèt yo kesyon sa a Jòb te poze a: “Si yon moun mouri, èske l ap viv ankò?”11 Menmsi nou pa ta vle panse ak kesyon sa a, l ap toujou retounen nan tèt nou. Lanmò vini pou tout limanite. Li vini pou moun ki aje pandan y ap mache sou pa ezitan. Li vini pou moun ki apèn atenn mitan vwayaj lavi yo. Pafwa li kanpe ri menm timoun piti.
Men sa nou konnen de yon egzistans apre lanmò? Èske lanmò se fen tout bagay? Robert Blatchford, nan liv li a, God and My Neighbor (Bondye ak pwochen m) nan te vivman atake kwayans kretyen tankou Bondye, Kris la, lapriyè, e patikilyèman imòtalite. Li te kareman deklare ke lanmò sete fen egzistans nou epi okenn moun pa ka pwouve otreman. Epi yon bagay siprenan te rive. Miray enkredilite l la te tonbe an pousyè toudenkou. Li te retwouve l ekspoze ak san defans. Lantman, li te kòmanse chèche wout pou tounen nan lafwa a li te si ridikilize ak abandone a. Sa k te lakoz pwofon chanjman sa a nan li menm? Madanm ni te mouri. Avèk yon kè brize, li te ale nan sal la kote yo te ekspoze kò madanm ni an. Li te gade ankò sou figi li te renmen si byen sa a. Lè l te soti, li te di yon zanmi: “Se li menm, men an menm tan, se pa limen. Tout bagay chanje. Gen yon bagay ki te la anvan ki soti. Li pa menm moun nan. Kisa ki ka posibman ale si se pa nanm nan?”
Nan apre li te ekri: “Lanmò se pa sa moun imajine a. Se jis tankou pase al nan yon lòt chanm. Nan lòt chanm sa a na va jwenn .... gason ak fi ki ak timoun ki chè pou nou ke nou te renmen epi pèdi yo.”12
Frè m ak sè m yo, nou konnen lanmò se pa yon fen. Pwofèt nan tout epòk te anseye nou verite sa a. Nou jwenn ni nan ekriti sent yo tou. Nan Liv Mòmon an, nou li pawòl presi ak rekonfòtan sa yo:
“Kounyeya, dapre sa k pral pase nanm yo pandan espas tan ant lanmò ak rezirèksyon an---Reyèlman yon zanj te fè m konnen, sito lespri tout moun kite kò mòtèl sa a, wi, lespri tout moun, menm si yo bon oubyen move, y ale lakay Bondye sa ki te ba yo lavi a.
“Epi lè sa a, se pral konsa, lespri moun ki jis yo antre nan yon lavi byennèt ki rele parade, yon lavi repo, yon lavi lapè, pou yo repoze apre tout pwoblèm yo, epi apre tout sousi ak lapenn yo.”13
Lè Sovè a te krisifye epi kò li te kouche nan tonm nan pandan twa jou, lespri li te antre ankò. Wòch la te woule, epi Redanmtè resisite a te mache soti, abiye avèk yon kò chè ak zo imòtèl.
Repons la pou kesyon Jòb la: “Si yon moun mouri, èske l ap viv ankò a?” a te vini lè Mari ak lòt yo te pwoche bò tonm nan epi yo te wè de mesye nan rad briyan ki te pale avèk yo: Poukisa n ap chèche moun ki vivan an pami mò yo? Li pa isit la, men li resisite.” 14
Kòm rezilta viktwa Sovè a sou tonm nan, nou tout ap resisite. Sa a se redanmsyon nanm nan. Pòl te ekri: “Gen ... kò selès, ak kò terès: men ekla kò selès la se youn, epi ekla kò terès la se yon lòt.”15
Se laglwa selès la n ap chèche. Se nan prezans Bondye nou vle demere. Nou vle manm yon fanmi k ap viv pou tout tan. Benediksyon sa yo nou travay pou yo tout yon lavi ap efòse nou, chèche, repanti, epi finalman reyisi.
Ki kote nou soti? Poukisa nou isit sou tè a? Ki kote nou prale apre lavi sa a? Kesyon inivèsèl sa yo pa bezwen rete san repons ankò. Nan pwofondè kè mwen ak an tout imilite, mwen temwaye ke bagay sa yo m sot pale a vre.
Papa nou ki nan Syèl la rejwi pou moun k ap respekte kòmandman l yo. Li sousye pou pitit ki pèdi a, tinedjè k ap rantre ta a, jèn ki detounen an, paran delenkan an. Tandreman Mèt la pale avèk moun sa yo, epi anfèt avèk nou tout: “Retounen. Vini. Antre. Retounen lakay. Vin jwenn mwen.”
Nan yon semèn nou pral selebre Pak. Panse nou ap tounen vè lavi Sovè a, lanmò Li, ak Rezirèksyon L la. Antanke temwen espesyal Li, mwen temwaye nou ke Li vivan e L ap tann retou triyonfan nou. Pou nou kapab atenn kalite retou sa a, mwen priye nan non sakre Li---non Jezikri, Sovè nou ak Redanmtè nou, amèn.
Show References
-
1. Matye 6:19–21.
-
2. Travay 17:29.
-
-
4. Ebre 12:9.
-
-
6. William Wordsworth, Ode: Intimations of Immortality from Recollections of Early Childhood (1884), 23–24.
-
7. Jan 14:2–3.
-
8. Gade Matye 5:48; 3 Nefi 12:48.
-
9. Ebre 12:1.
-
10. Eklezyas 9:11.
-
11. Jòb 14:14.
-
12. Gade Robert Blatchford, More Things in Heaven and Earth: Adventures in Quest of a Soul (1925), 11.
-
13. Alma 40:11–12.
-
14. Lik 24:5–6.
-
15. 1 Korentyen 15:40.